Ижтимоий тармоқларда «бум»: “Боситҳонова кондиционерли хонада ўтириб буйруқбозлик қилмасдан, халқдан қандай узр сўрашни ўйланг! Менинг онам - 12 Июля 2019 - Блог - WWW.SHERLAR.ORG - SMS SHERLAR, SEVGI SHERLARI, YANGI\nСреда, 17.07.2019, 03:44\nГлавная » 2019 » Июль » 12 » Ижтимоий тармоқларда «бум»: “Боситҳонова кондиционерли хонада ўтириб буйруқбозлик қилмасдан, халқдан қандай узр сўрашни ўйланг! Менинг онам\nИжтимоий тармоқларда «бум»: “Боситҳонова кондиционерли хонада ўтириб буйруқбозлик қилмасдан, халқдан қандай узр сўрашни ўйланг! Менинг онам\nКечадан буён ижтимоий тармоқларда Элмира Боситхонованинг гаплари муҳокама қилинмоқда. Гап шундаки Элмира Боситхонова бозорда савдо қиладиган аёлларни манавиятсиз дея атаган. Ва уларга манавият ва маданиятдан дарс бериш усуллари борасида ўз фикрларини билдирган. Бу эса аҳолининг аксарият қисмининг катта норозилигига сабаб бўлди. Қуйидаги гаплар, «facebook» ижтимоий тармоғИ фойдаланувчиси томонидан ёзиб қолдирилган. Шунга ўхшаш фикрлар ҳали ҳам тинаётгани йўқ. Одамлар Элмира Боситхонова халқдан узр сўраши кераклиги ҳақида тинимсиз гапиришмоқда. Лекин Боситхонова ҳали ҳамон жим-жит!\nМенинг онам ўз вақтида ҳамшира бўлган, лекин маоши озлиги сабаб ишдан бўшаб бозорда савдо қилган. Шу бозорда савдо қилиб мени шифокор сифатида, укамни эса қурилиш соҳасида олий маълумот олишимизда дадамга елкадош бўлди. Онам сиз айтгандек манавиятсиз ҳам маданиятсиз ҳам эмас. Керак бўлса сиз йўқ деб атаган сифатларда бошқаларга ўрнак бўла олади. Сиз яхшилаб ўйланг, нима деб юборганингизни ўйланг, қандай узр сўрашни ўйланг. Кечирасиз- у бутун бошли халқнинг аёллари ҳақида ўйлаб гапириш зарур эди.\nКейин сиз айтган радиоузеллардаги шерлар, маънавият хоналари хеч қандай фойда бермайди. Ундан кўра шу аёлларнинг эрларини, ўзларини муносиб иш хаққи, иш билан таъминлаш ҳаракатини қилинг. Шунда барча аёлларимиз ўз вақтида ишлаб, ўз вақтида маънавиятларини бойитаб борадилар.\nКондитсионерли хонада, юмшоқ креслода ўтириб олиб буйруқбозлик қилиш билан иш битмайди!


ОАВ: Каталония парламенти вилоятнинг Испания таркибидан чиқиш режасини маъқуллади\n20:23 / 27.07.2016\nКаталония муҳтор вилояти парламенти вилоятнинг Испания таркибидан чиқиш режасини маъқуллади, деб хабар берди 27 июлда El Mundo газетаси.\nНашр маълумотларига кўра, ташаббусни "Биргаликда ҳа" ва "Халқ бирдамлиги учун номзодлар" айирмачи коалицияси қўллаб-қувватлади. Бу коалиция каталон парламентида кўпчилик ўринга эга. Режада бир томонлама тартибда вилоятнинг мустақиллиги учун референдум ўтказиш кўзда тутилган.\nКаталония Испания шимоли-шарқидаги автомон ҳамжамият бўлиб, охирги йилларда вилоятда айирмачилик кайфиятлари сезиларли кучайган. Ўтган йил 9 ноябрда Каталония парламенти муҳториятнинг мустақиллиги ҳақидаги резолюцияни маъқуллаган. Ҳужжат матнида мустақилликка эга бўлиш жараёни "испан инстанциялари, жумладан Конструкцион суд қарорларига бўйсунмаслиги" таъкидлаб ўтилган. Конструкцион суд бу ҳужжатни ноқонуний деб топган.\nИспания конституциясида муҳтор вилоятга марказий ҳукумат билан келишилмаган ҳолда бир томонлама референдум ўтказиш ва мустақиллигини эълон қилишга имкон берувчи модда мавжуд эмас.


Дунëда энг кўп танилган замонавий ўзбек ëзувчиси 66 ёшли Ҳамид Исмоил 14 январь куни «Озодлик-Озод Европа» радиоси Марказий Осиë дастурлари директорлигига тайинланди.\nБундан олдин у «Би-Би-Си» жаҳон хизматида раҳбар лавозимда ишлаб келган эди. Ҳамид Исмоил 2019 йилги Европа тикланиш ва тараққиёт банкининг обрўли адабий мукофоти ғолиби бўлган ”Жинлар базми” романи муаллифи.\n2017 йилнинг март ойида «Би-Би-Си» Марказий Осиë хизмати мухбирлари ва Британия дипломатларидан таркиб топган делегация таркибида Ўзбекистонга келган Ҳамид Исмоил Тошкент аэропортида тўхтатилиб, Лондонга қайтариб юборилгани ҳақида «Элтуз» ëзган эди. Делегация таркибини тасдиқлаб расман таклифнома берган Ўзбекистон Ташқи ишлар вазирлиги ўшанда нега Ҳамид Исмоил Ўзбекистонга киритилмаганини изоҳламаган.\nТаниқли журналист ва ёзувчи Ҳамид Исмоил давлат комиссияси ўзи суратга олишда иштирок этган ҳужжатли фильмни «маънавият тенденцияларига мос келмайди» деб топганидан сўнг 1992 йилда Ўзбекистондан чиқиб кетишга мажбур бўлган эди. 1992 йили Ҳамид Исмоил «Би-Би-Си» телевизион гуруҳи билан Ўзбекистон ҳақида фильм олиш устида ишлагани ортидан унга қарши жиноят иши қўзғатилган ва ëзувчининг ҳукуматни ағдариш уринишига алоқадорлиги ҳақида баёнот берилган эди.\ndata-title="Таниқли ўзбек ëзувчиси «Озодлик-Озод Европа» радиосида раҳбар бўлди" data-description="<!-- wp:paragraph --> <p>Дунëда энг кўп танилган замонавий ўзбек ëзувчиси 66 ёшли Ҳамид Исмоил 14 январь куни "Озодлик-Озод Европа" радиоси ..." data-image="https://eltuz.com/wp-content/uploads/2018/04/rasm3690.jpg" data-url="https://eltuz.com/asosiy-mavzular/212566/" data-services="facebook,odnoklassniki,twitter,telegram" data-counter="ig">


Дарҳақиқат, юртимизнинг ҳар бир қарич ери биз учун муқаддас, уни ҳар қанча ардоқласак — кам. Халқимиз бежиз истиқлол байрамини ўзгача интиқлик билан кутмайди. Чунки унинг ҳаётимизда тутган ўрни ниҳоятда беқиёс. Мустақиллик туфайли одамларимиз ўз орзу-истакларининг рўёбини кўриш, муносиб турмуш кечириш имконига эга бўлди, миллий анъана ҳамда қадриятларимиз қайта тикланди, аждодларимизга ҳурмат-эҳтиром кўрсатилиб, муқаддас қадамжолар обод қилинди. Дунё ҳамжамияти Ўзбекистонни нафақат тарихи улуғ, балки келажаги буюк давлат сифатида ҳам тан олди. Бугун мамлакатимиз эришаётган ютуқларга ҳавас қиладиганлар, ҳамкорлик алоқаларини ўрнатиб, дўстона муносабатларни мустаҳкамлашга интилаётганлар сафи кенг. Буларнинг барчаси бизга алоҳида ғурур ва ифтихор ҳиссини бағишлайди. Шу боис ҳам файзли дастурхон атрофида, турли учрашув ҳамда давраларда бу каби беқиёс ўзгаришлар бот-бот тилга олинади, истиқлол берган имкониятлар ҳақида тўлқинланиб гапирилади.\nХўш, биз мана шундай даражага қайси омиллар ҳисобидан эришдик? Ким эдигу ким бўлдик? Бу саволларга яқин ўтмишимиздан ва мана шу босиб ўтган 23 йиллик мустақил тараққиёт йўлимиздан муносиб жавоб топишимиз мумкин.\nМаълумки, ўлкамизда узоқ йиллар давомида ҳукм сурган коммунистик мафкура ва асосан, хом ашё етказиб беришга асосланган бир ёқлама иқтисодий сиёсат ўтган асрнинг сўнгида ҳар бир соҳада ўзининг ҳалокатли салбий таъсирини кенг миқёсда кўрсата бошлаган эди. Мамлакатимиз барча асосий иқтисодий ва ижтимоий кўрсаткичлар бўйича собиқ иттифоқ республикалари орасида энг охирги ўринлардан бирига тушиб қолганди. Саноатда меҳнат унумдорлиги пасайиб, аҳоли жон бошига истеъмол моллари ишлаб чиқариш даражаси абгор аҳволга келганди. Ижтимоий инфратузилма тармоқлари, хусусан, соғлиқни сақлаш, халқ таълими, мактабгача болалар муассасаларида жуда оғир шароит ҳукмрон эди. Масалан, ўша вақтда мактаб ва касалхоналарнинг асосий қисми нобоп биноларда жойлаштирилганлигининг ўзи кўп нарсани англатади. Инсоннинг ҳар томонлама уйғун камол топиши у ёқда турсин, ҳатто яшаши учун керак бўлган энг оддий нарсалар ҳам етишмасди. Энди бир тасаввур қилиб кўринг, жуда катта ер ости ва ер усти бойликларига, ишлаб чиқаришни ривожлантириш имкониятларига, қулай табиий иқлим шароитига эга бўлган юртимизнинг ана шундай аянчли ҳолатда қолиши қайси мантиққа тўғри келарди? Буларнинг барчаси собиқ тузум қўллаган сиёсат асоратлари эди.\nПрезидентимиз Ислом Каримовнинг жасорати, шижоати билан Ўзбекистон ўз мустақиллигини қўлга киритгач, халқимиз учун муносиб турмуш шароитини яратиш, ҳеч кимдан кам бўлмай ҳаёт кечиришини таъминлаш йўлида улкан ислоҳотлар даври бошланди.\nЁши катталар яхши эслашади, 90-йилларнинг бошларида мустақил юртимиз келажагига нисбатан шубҳа билан қараганлар жуда кўп бўлган. Айтайлик, илгари қурилган корхоналар тўхтаб қолади, мутахассислар етишмовчилиги кузатилади, деган турли хил фикрлар айтилган эди. Лекин ана шундай қарашларнинг қуруқ бўҳтон экани, бу бизни кўролмасликдан бошқа нарса эмаслиги, мамлакатимиз танлаб олган тараққиёт йўли нақадар тўғри ва ишончлилигини бугун ҳаётнинг ўзи яққол исботлаб бермоқда. Ҳозир енгил ёки юк ташиш автомобиллари дейсизми, улар учун двигатель, бутловчи қисмларни бўладими, тракторлар, трактор тиркамалари бўладими, ҳаммаси ўзимиздан чиқаяпти. Далаларимизда етиштирилган пахтани, аввалгидек, фақат хом ашё сифатида эмас, энди тайёр маҳсулотга айлантириб ҳам сотаяпмиз. Энг замонавий технологиялар билан жиҳозланган тўқимачилик корхоналаримизда сон эмас, сифат кўрсаткичлари ортаяпти. Илғор ахборот-коммуникация технологиялари, хусусан, мобиль телефонлари “Ўзбекистонда ишлаб чиқарилган” ёрлиғи билан харидорлар қўлига етиб бормоқда. Музлаткич, совутқич, кондиционер, чангюткич, мебель жиҳозлари ёки қурилиш материаллари тайёрлайдиган корхоналаримизни айтмайсизми?! Хўш, ана шундай корхоналарда юксак технологияларни билимдонлик ва маҳорат билан ким бошқараяпти? Албатта, мустақиллик йилларида туғилиб ўсган, бугун икки-учта хорижий тилда бемалол сўзлаша оладиган, қалбида шу азиз Ватанга меҳр-муҳаббати кучли ўғил-қизларимиз бошқармоқда. Бундан ҳаммамиз фахрланамиз.\nЎзбекистон бир пайтлардаги қолоқ аграр республикадан бугунги кунда саноати тез суръатлар билан ўсиб, иқтисодий қудрати ва салоҳияти юксалиб бораётган замонавий давлатга айланди. Мана шу ўзгаришлар жараёнини юртимизнинг ҳар гўшасида кўриш мумкин. Жумладан, Фарғона вилоятининг саноат имкониятлари ҳам мисли кўрилмаган даражада ўсди. Вилоят марказидан тортиб, энг олис қишлоқларга қадар илғор ишлаб чиқариш қувватларига эга корхоналар бунёд бўлди. Қулай, жозибадор инвестиция муҳити шаклланди.\n— Агар мендан “Мустақиллик қандай имконият, имтиёзлар яратиб берди?” деб сўрашса, ҳеч иккиланмай, тадбиркорликка, дунёга чиқишга, ривожланган давлатлардаги бизнес соҳаси вакиллари билан ўзаро тажриба алмашишга кенг йўл очиб берди, деган бўлардим, — дейди Тошлоқ туманидаги “Стапласт” қўшма корхонаси раҳбари Султонбек Собиров. — Ота-боболаримиз азалдан тадбиркорлик билан шуғулланишган. Лекин, айтайлик, оналаримиз ўзлари тиккан дўппиларни, оталаримиз машаққат билан ясаган пойабзалларни бозорда яшириб, бекиниб сотишга мажбур бўлишган. Ўзим ҳам ўша йиллари хуфиёна бозордан қўлбола дастгоҳ сотиб олиб, тугма ишлаб чиқарган эдим. Аммо хусусий тадбиркорликка йўл йўқлиги учун фаолиятимни ривожлантира олмаганман. Мустақиллик йилларида пластмасса маҳсулотлари ишлаб чиқарадиган хусусий корхонага асос солдик. Кейинчалик Жанубий кореялик ҳамкорлар билан қўшма корхона ташкил этдик. Бугунги кунда корхонамиз томонидан юз хилдан зиёд пластмасса маҳсулотлари ишлаб чиқарилаяпти. Уларни эндиликда экспорт ҳам қилаяпмиз.\nШу ўринда қайд этиш жоизки, бундан 23 йил аввал Фарғона вилоятида атиги 2 та хорижий сармоя иштирокидаги корхона фаолият кўрсатган бўлиб, улар томонидан, бор-йўғи, 1 миллион АҚШ долларига тенг маҳсулот экспорт қилинган. Мазкур рақамнинг ўзиёқ ҳудуднинг саноат имконияти қандай бўлганлиги ҳақида яққол тасаввур уйғотади. Бугунги кунда-чи? Вилоятда хорижий инвесторлар иштирокида 127 та корхона ишлаб турибди. Хусусан, агар 2012 йилда Фарғонада чет эл сармояси иштирокида 11 корхона ташкил этилган бўлса, ўтган йили улар сафига яна 18 таси қўшилди. Жорий йилнинг дастлабки чорагида эса янги 12 та хорижий корхона рўйхатдан ўтди. Бошқача айтганда, 3 миллион АҚШ долларилик хорижий инвестиция жалб қилиниб, 1100 дан зиёд янги иш ўринлари яратилди. Ҳозирги кунда вилоят бўйича ишлаб чиқарилаётган саноат маҳсулотларининг тўртдан бир қисмини шу корхоналар етказиб бермоқда. Уларнинг вилоят экспортидаги ҳиссаси 40 фоизни ташкил этиб, аввалги йилдагига нисбатан 5,8 фоиз ўсишга эришилди. Яна бир муҳим кўрсаткични алоҳида келтириб ўтишни хоҳлардик. Ўтган йили вилоятнинг экспорт-импорт сальдоси илк маротаба 1 миллиард доллардан ошди. Ана энди ўзингиз муқояса қилиб кўринг. Бундан 23 йил аввалги 1 миллион доллар қайда-ю, бугунги кундаги 1 миллиард доллар қайда.\nБу борада вилоятнинг ўзига хос ишлаб чиқариш салоҳиятига эга бўлган туманлари ҳам пайдо бўлди. Айтайлик, собиқ иттифоқ даврида Данғара тумани вилоятнинг энг қолоқ, иқтисодий ночор туманларидан бири ҳисобланарди. Бу заминда қўшма корхона тугул тузукроқ саноат корхонаси ҳам йўқ эди. Айни пайтда туманда бевосита ишлаб чиқариш жараёни билан шуғулланаётган юздан зиёд корхона фаолият кўрсатаяпти. Улардан 6 таси томонидан тайёрланаётган маҳсулотлар экспортга йўналтирилмоқда. Шуниси эътиборлики, тумандаги тадбиркорлар, ишбилармонларнинг саъй-ҳаракати туфайли данғараликлар экспорт қилиш бўйича Марғилон ва Қўқон шаҳри саноатчиларидан ҳам ўзиб кетишди. Хусусан, 2014 йилнинг биринчи ярмида улар томонидан 103 миллион долларлик маҳсулот хорижлик харидорларга сотилди. Бу тумандаги экспортчи корхоналарнинг ўтган йил давомида эришган натижаси билан деярли тенг. Биргина “Фонтус — Альянс” қўшма корхонаси томонидан ишлаб чиқарилаётган қуруқ меваларга Россия, Марказий Осиёдаги давлатлардан ташқари, Европанинг ўндан зиёд мамлакатларидан ҳам буюртмалар келиб тушаётгани диққатга сазовор. Жорий йилнинг 6 ойи мобайнида ана шу буюртмачиларга корхона ёрлиғи билан 24 миллион долларлик маҳсулот экспорт қилинди.\nЯна бир эътиборга молик томони, тумандаги экспортчи корхоналарнинг аксариятини ёшлар бошқараяпти. Ҳали ўттизни ҳам қораламаган Ойбек Абдуллаев — шулардан бири.\n— Давлатимиз раҳбарининг 2012 йилда қабул қилинган “Ишбилармонлик муҳитини янада тубдан яхшилаш ва тадбиркорликка янада кенг эркинлик бериш чора-тадбирлари тўғрисида”ги Фармони бизнесни йўлга қўйишимга қанот бўлди, — дейди ёш тадбиркор. — Чунки мазкур ҳужжат тадбиркорлик субъектлари билан боғлиқ қонунчилик меъёрларини янада соддалаштириш билан бирга, уларнинг жаҳон бозорига чиқиш имкониятларини янада кенгайтирди. Шундан келиб чиқиб, аёллар ва болалар пойабзаллари ишлаб чиқарадиган қўшма корхонага асос солдик. Ҳозир жаҳон пойабзал бозори конъюнктурасини ўрганиб, янги технологиялар олиб келиш ҳаракатидамиз. Ушбу режа амалга ошса, яна 30 та янги иш ўрни яратилади.\nТумандаги “МузаффарТЕХ” Ўзбекистон — Буюк Британия қўшма корхонаси бир маромда фаолият кўрсатаётган жамоалардан саналади. Ушбу корхонада тайёрланаётган маҳсулотлар сифатлилиги билан хорижлик буюртмачиларнинг ҳам эътиборига тушди. Ўтган йили “МузаффарТЕХ”да кенг кўламли модернизация ва технологик янгиланиш жараёнлари амалга оширилди. Бу ўзгаришлар корхонада ишлаб чиқариш ҳажмини 30 фоизга ошириш имконини берди. Бинобарин, 2013 йилда 7000 тонна калава ип ишлаб чиқарилиб, 828 минг долларлик маҳсулот экспортга йўналтирилди. Аҳил жамоа бу йил экспорт ҳажмини 1 миллион доллардан ошириш ниятида астойдил меҳнат қилмоқда.\nЎтган йили тумандаги қўшма корхоналар сони 10 тага ортди. Улардан бири “Имкон” ишлаб чиқариш корхонаси бўлиб, бу ерда тайёрланаётган полиэтилен маҳсулотлар тури 100 тага етди. Корхона раҳбари Аббосхон Холмирзаевнинг таъкидлашича, 2013 йилда жамоа аъзолари 4 миллиард сўмлик маҳсулот ишлаб чиқаришга эришишди. 541 минг долларлик маҳсулот хорижий буюртмачиларга етказиб берилди.\n“Имкон” учун Соғлом бола йилининг ўтган олти ойи ҳам муваффақиятли кечди. Дастлабки ҳисоб-китоблар 3 миллиард сўмга яқин маҳсулот ишлаб чиқарилганини кўрсатиб турибди. Йил якуни бўйича бу кўрсаткич камида 6 миллиард сўмга етади. Шунинг 600 минг долларлик қисми эса экспорт қилинади.\nМарғилон шаҳрида ҳам ишлаб чиқарувчилар фаолиятини қўллаб-қувватлаш, рағбатлантириш, улар томонидан тайёрланаётган маҳсулотларнинг ташқи ва ички бозордаги рақобатбардошлигини ошириш юзасидан тизимли тадбирлар амалга оширилаяпти. Натижада экспортнинг умумий ҳажмида маҳаллий корхоналарнинг улуши ортаяпти. Шу мақсадларда белгиланган дастур йўналишида иш ташкил этаётган “Муҳаммад Салом Омина”, “Рўзибоев Муҳаммад Расул”, “Ислом Нон”, “Моҳим Акбар барака”, “Мафтункор бахт юлдузи” хусусий корхоналарида тайёрланаётган маҳсулотларни хорижлик буюртмачиларга жўнатиш ишлари жадал бошлаб юборилди.\nБир неча йиллардан бери фаолият кўрсатмаётган “Нью ленд текс” қўшма корхонасини “Нарм текс” масъулияти чекланган жамияти биржа савдолари орқали сотиб олиб, ишлаб чиқаришни кенгайтириш, замонавий асбоб-ускуналар билан таъминлаш, модернизация қилиш ишларини амалга оширди. Бу борада корхонанинг 2013 — 2015 йилларда шаҳар саноат салоҳиятини ривожлантириш дастурига киритилганлиги қўл келди. Қисқа вақт ичида ана шу мақсадларга 150 минг долларлик маблағ сарфланди. Германия, Хитой каби давлатлардан замонавий тикув машиналари, дастгоҳлар келтирилди. 20 та иш ўрни яратилди. Йилига 3 минг дона аёллар қишки кийимлари ишлаб чиқариш қувватига эга бўлган корхона ҳозир тўла қувват ва юқори унум билан ишлаяпти.\nХулоса ўрнида айтганда, бугунги кунда Фарғона вилоятидаги 100 дан зиёд қўшма корхоналар дунёнинг 80 дан ортиқ давлатлари билан ўзаро ҳамкорликни йўлга қўйишган. Бу борада вилоятда ўтказилаётган хорижий инвесторлар иштирокидаги бизнес-форумлар яхши самара бераяпти. Фарғона, Қўқон, Қувасой шаҳарларида ташкил этилган шундай тадбирларда дунёдаги 20 дан зиёд давлатлардан келган сармоядорларга 118 та корхонага инвестиция жалб қилиш имконияти ҳақида таклифлар берилди. Хорижий инвесторлар билан 43 та халқаро меморандум имзоланди. Шундай анжуманлардан сўнг вилоят иқтисодиётига 20 миллион доллардан зиёд сармоя жалб этилди.\nПрезидентимизнинг яқинда Фарғона вилоятига ташрифи, замонавий саноат тармоқларини ривожлантириш, халқаро бозорда рақобатдош маҳсулотлар ишлаб чиқарадиган янги корхоналар барпо этиш, мавжуд қувватларни модернизация қилиш ишларини изчил давом эттириш тўғрисида берган қимматли маслаҳатлари бу соҳани янада ривожлантириш, янги марраларга олиб чиқишда муҳим дастуриламал бўлиб хизмат қилади.\nМазкур рукндаги бошқа мақолалар: « Маҳаллийлаштириш дастури: Истиқболли лойиҳалар, салмоқли натижалар\tИлғор тажриба, мустаҳкам захира »


Болаларга беринг дунёни! - zarnews.uz\n1 июнь - Халқаро болаларни ҳимоя қилиш куни Қуролли Кучлар тизими ҳарбийларининг ҳам эътиборидан четда қолмади.\nТошкент шаҳридаги “Матонат” спорт соғломлаштириш мажмуасида давлат хавфсизлик хизмати чегара қўшинлари ташаббуси билан ҳарбий хизматчилар ва уларнинг оила аъзолари иштирокида байрам тадбири ўтказилди.\nУнда самарқандлик ҳарбийлар ва уларнинг фарзандлари ҳам фаол иштирок этди, дам олди.\nТадбирнинг ДХХ чегара қўшинлари ҳарбий оркестрининг мусиқий садолари остида очилиши болажонлар ва иштирокчиларга ўзгача завқ бағишлаб, байрамни кўтаринки руҳда ўтишига дебоча бўлди.\nТадбир давомида болажонлар учун турли шартлар асосида маданий, маънавий-маърифий, интеллектуал лойиҳалар, спорт мусобақалари ўтказилди. Тенгқурлари орасида чаққонлиги ва эпчиллиги билан ғолиб бўлган болажонлар турли совғалар билан тақдирланди. Тадбир дастури доирасида болажонларнинг оналари ҳам четда қолмади. Улар учун “Пазандалик маҳорати”, “Саҳна кўриниши”, “Билимдонлар баҳси”, “Қувноқ стартлар” каби шартлар асосида “Намунали она” кўрик-танлови ўтказилди.\n- Болаларга бўлган эътибор уларда шаклланаётган Ватанга бўлган ишонч ҳиссини оширади, - дейди ДХХ чегара қўшинлари ҳарбий хизматчиси\nБ.Закиров. – Қилинаётган бу каби ижобий ишлар болажонларимизнинг ўзларини янада бахтли ҳис қилишларига, мамлакатимизнинг муносиб ворислари бўлиб вояга етишларига замин яратади.\nТадбир сўнгида ДХХ чегара қўшинлари ашула ва рақс ансамбли хонандалари томонидан концерт дастури намойиш этилди.\nOdamlar suddan qachon rozi bo‘ladi?\nSamDU koronavirus pora Rossiya AQSh COVID-19 Ishtixon YTH abituriyent Ukraina Urgut tumani Putin


Тошкентда ЙТҲ: “Матиз” шлакоблоклар остида қолиб кетди\n13:46 / 17.04.2017\nТошкент шаҳрининг Сергели туманида жойлашган “MAKRO” савдо маркази ёнида шлакоблок (ғиштсимон қурилиш материали) билан тўлдирилган “ЗиЛ” юк машинаси тўнтарилиб кетди. Ҳодиса ҳақида Facebook ижтимоий тармоғидаги гуруҳларда хабар қолдирилган.\nШу билан бирга, таъкидланишича, тўнтарилиб кетган юк машинасидаги шлакоблоклар пиёдалар ўтиш йўлагида тўхтаб турган “Матиз” автомобилини устига тушган. ЙТҲ оқибатида автомобиллар жиддий зарар кўрди, бахтли тасодиф туфайли одамлардан ҳеч ким жароҳат олмади.\nЭслатиб ўтамиз, бундан бир неча кун муқаддам Сергели туманида яна бир жиддий ЙТҲ юз берганди. “Isuzu” йўналишли автобуси ҳайдовчиси бошқарувни йўқотиб, йўл четига бориб урилган. Натижада 9 киши жароҳат олиб, касалхонага етказилганди.


14 апрел 2021, Тошкент вақти: 17:01\nАтиги бир неча пикетчининг кўчага чиқиб¸ Андижон воқеаларини жамоатчилик ëдига солишида қўрққан ҳукумат идоралари¸ бундай тадбир олдини олишнинг синалган усулини яна ишга солдилар.\n13 май куни Тошкентдаги "Матонат" ёдгорлиги олдида Андижон қурбонларини ёдга олиш мақсадида йўлга чиққани учун эрталабдан ҳибсга олинган 8 нафар ҳуқуқ фаоли кечки соат 7 лардан кейин қўйиб юборилди.\nЎзбекистондаги виждон тутқунларини озод қилиш қўмитаси раҳбари Баҳодир Намозовнинг Озодликка маълум қилишича, ушланган ҳуқуқ фаолларидан бири - Анотолий Волков маъмурий жавобгарликка тортилган.\nБаҳодир Намозов: Фақат битта Анатолий Волковни суд қилишди. Унга бир нечта модда билан айблов қўйишди. Қаршилик кўрсатганлик, тартиббузарлик каби айбловлар қўйишди.\nОзодлик: Қаршилик кўрсатди¸ дегани бу милиция ходимига қаршилик кўрсатди деганими?\nБаҳодир Намозов: Ҳа¸ шунақа. Айбловларнинг ҳеч биттаси исботини топмагандан кейин Анатолий Волковга энг кам иш ҳақи миқдорида жарима солиб¸ қўйиб юборишди.\n13 май куни ҳуқуқ фаоли Елена Урлаева ҳам Тошкент шаҳар Мирзо Улуғбек туман ИИБ ходимлари томонидан ушлаб кетилган эди.\nЕлена Урлаеванинг айтишича, кечги соат етти яримларда милиция ходимлари уни ўзи яшайдиган Тошкент шаҳрининг ТТЗ мавзесидаги Тракторсозлар маҳалласига олиб боришиб, маҳалла аҳли олдида обрўсизлантирганлар.\n- Маҳаллада ўтказилган йиғилишда маҳалла раиси Ваисов, Мирзо Улуғбек туман ИИБ бошлиғи Илья Мустафаев ва маҳалла фаоллари иштирок этди. Мени “ҳулқ-атворим учун” маҳалла аҳли олдида “уялтиришди”.\nУлар Тракторсозлар маҳалласидаги уйимда бошқа яшамаслигим лозимлигини айтишди. Чунки мен кўп шикоят ёзар эмишман. Йиғилиш тугагач, улар мени юкларим билан биргаликда онамнинг уйига келтириб қўйишди, дейди Елена Урлаева.\nБошқа бир ҳуқуқ фаоли Элнур Абдуллаев “Матонат” ёдгорлиги пойига гул қўйиб бўлиши билан милиция ходимлари томонидан қўлга олинган ва кечгача Юнусобод туман ИИБда ушлаб турилган.\nЭлнур Абдуллаевнинг Озодликка айтишича, “Матонат” ёдгорлиги олдида уни қўлга олиш чоғида милиция ходимлари калтаклаганлар.\n- Улар мени яхшигина дўппослаб, машинага босиб, Юнусобод туман ИИБга олиб кетишди. Аҳволим оғир эди. Ҳеч қандай тиббий ёрдам кўрсатмасдан¸ мени кечгача камерада ушлаб туришди.\nМен бугун бу борада прокуратурага шикоят аризаси ёздим. Юнусобод туман ИИБ дагилар мени калтаклаганларнинг кимлигини яхши билишади. Чунки улар мени калтаклаганларидан кейин ушбу туман тергов изоляторига олиб боришган эди.\nҲозир шикоят аризамни қабул қилиб, суд тиббий экспертизаси ўтказиш учун йўлланма беришди, дейди Элнур Абдуллаев.\n13 май куни ҳуқуқ фаоли Саломат Бойматова ҳам уйи олдида ушланиб, Ҳамза туман ИИБга олиб кетилганди.\n- 12 май куни кечқурун соат 20.30 ларда участка нозири Расул Асқаралиев келди. У менга: “Илтимос, келинойи, эртага ҳеч қаëққа чиқмай туринг”, деди. Мен: “Йўқ, мен барибир чиқаман”, дедим.\n13 май куни эрталаб соат 09.00 да участка нозири ëнида фуқаро кийимидаги битта одам билан келди ва “Чиқманг” деди. Мен барибир чиқдим. Мен “Матонат” ҳайкали томонга Андижон воқеасида ҳалок бўлганларни хотирлаш учун кетаëтган эдим.\nПодъезддан чиқишим билан фуқаро кийимидаги иккита одам югуриб келди ва худди хавфли жиноятчини ушлагандай қўлтиғимдан ушлаб, кўтариб машинага тиқиб, Ҳамза туман ИИБга олиб кетишди. У ëқда соат 10.00 дан 19.30 ларгача ўтирдим, деди Саломат Бойматова.\nБиз Саломат Бойматова ушлаб турилган Ҳамза туман ИИБга қўнғироқ қилиб, бўлим ходимларидан бири билан боғландик.\nОзодлик: 13 май куни Тошкентдаги бир қанча ҳуқуқ фаоллари милиция ходимлари томонидан ушлаб олиб кетилди. Улар нима сабабдан ушлаб кетилди?\n- Бу ерда шу иш билан шуғулланадиган махсус хизмат бор. Авваламбор, уларни участка нозирлари ушлайди.\nОзодлик: Уларни сизлар тўғридан-тўғри ушламайсизларми?\n- Йўқ. Улар олиб келиниб, огоҳлантирилиб қўйиб юборилади. Бизда фақат жиноятчилар ўтиради.\nОзодлик: Демак¸ улар участка нозирлари томонидан қўлга олинган.\n- Ҳа¸ шундай, дея тасдиқлади Ҳамза туман ИИБ ходими.\nОзодликка маълум бўлишича, 13 май куни Андижон хунрезликлари қурбонларини хотирлашни истаган 25 нафар ҳуқуқ фаолидан саккиз нафари ушланган бўлса, қолган барча ҳуқуқ фаоллари уй қамоғида сақланди.


Бош вазир ўринбосари: "Тарихда Хива хонлиги деган давлат бўлмаган" » Ўзбекистон янгиликлари – Zamin.uz\n22 июль 2019, 18:53\n«Йўқотилган Александрия. Амударё қирғоғидаги Искандар Мақдуний қалъаси» илмий конференциясида Бош вазир ўринбосари Азиз Абдуҳакимов иштирок этди. Мутасадди тадбир давомида тарихимизни ёритишдаги муаммоларга тўхталиб ўтган. Бу ҳақда Xabar.uz нашри маълумот берди.\nХива хонлиги, деган атама чор Россияси истилосидан сўнг кириб келди. Рус тарихчилари «Хива хонлиги», деб номлади ва бу атама ҳамон қўлланиб келинмоқда. Ваҳоланки, тарихий ҳужжатларда бу давлат Хоразм, деб аталган.\nЯнгиликлар » Жамият » Бош вазир ўринбосари: "Тарихда Хива хонлиги деган давлат бўлмаган"


Қалбга хотиржамлик берувчи 6 оят\n19:30 / 08.05.2019 3420 pdf Ўқиш режими + -\nҚалб хотиржамлигисиз бахт-саодатга эришиш мушкул. Токи киши ғам-қайғу, ташвиш ва ваҳимада юрар экан, нотинч қалби осойишталикни истайди. Жадаллашиб бораётган бугунги ҳаётимизда кўплаб муаммою кечинмаларга дуч келамиз. Бутун фикру хаёлимиз ташвишларга кўмилгани сабаб, худди тоза ҳаво сингари тинчлик-хотиржамликка эҳтиёж сезамиз.\nАраб тилидаги «сакина» сўзи «сакана» феълидан олинган бўлиб, тинчлик, осойишталик, хотиржамлик, сокинлик маъноларини билдиради. Истилоҳдаги маъноси эса иймони комил бандага Аллоҳ таолонинг марҳамати ўлароқ бериладиган қалб хотиржамлигидир. Бунинг натижасида банда ўз эътиқодини мустаҳкамлашга интилади. Ҳар кимнинг қалб сокинлиги ҳар хил ҳолатга кўрадир. Кимдир моддий жиҳатдан мустақил бўлганида, яна кимдир муайян ижтимоий мавқега эга бўлганида. Аммо хотиржамлик – ички руҳий ҳолатдир. Кимдир озроғи билан бахтиёр бўлса, кимгадир эса қанча бўлса, шунча кам. Чин кўнгил осойишталигига эса фақат Аллоҳ таолога юзланиш билан етишилади. Шариат кўрсатмаларига амал қилган ҳолда ҳаёт кечириб, хотиржамликка эришиш мумкин. Аллоҳнинг марҳамати шунчалар кенгки, одамзотни ҳам руҳий, ҳам жисмоний фойда бўлган нарсаларга тарғиб қилди. Қалбингиздаги кечинмаларнинг барчасини, ҳаттоки энг махфий сирларни ҳам ягона Аллоҳгина билгувчидир. Кўнгилнинг нимадан хасталигию, давоси нимада экани ҳам ёлғиз Ўзигагина аён. Ахир шу қалбнинг яратгувчиси У бўлгач, яна кимга илтижо қиламиз?\nАллоҳ таоло Қуръонда: «Иймон келтирганлар ва Аллоҳнинг зикри ила қалблари ором топганлар. Аё, Аллоҳнинг зикри ила қалблар ором топмасми?» деб марҳамат қилган (Раъд сураси, 28-оят). Кўнгил хотиржамлиги Аллоҳнинг зикри ила бошланади. Чунки Аллоҳнинг зикри – икки дунё саодатига элтувчи воситадир. Қалбнинг давоси – муқаддас Қуръони каримдир. Қуръон қироатида бардавом бўлгувчи кишининг руҳи ва танаси шифо топади.\nАллоҳ таоло Қуръони каримда: «… у иймон келтирганлар учун ҳидоят ва шифодир…» дея марҳамат қилган (Фуссилат сураси, 44-оят). Қуръон мусулмонларга Аллоҳнинг раҳмати сифатида нозил бўлган. Уни қироат қилувчи банда Аллоҳга янада яқинлашиб, итоатида руҳининг осойишталигини топади, кўнгли юмшайди, иймони мустаҳкамланади. Токи банда Аллоҳга таваккулда экан, оятларини ўқиб, уларга амал қилишга интилар экан, унга на ташвиш ва на хафагарчиликлар яқинлаша олмас. Ислом уламолари Қуръонда сакина ҳақидаги бир неча оятларни келтириб, уларни доимий ўқиб юриш банданинг умри ҳамда кўнгил хотиржамлигини таъминлайди, дейдилар.\n1. Набийлари уларга: «Албатта, унинг подшоҳлигининг белгиси сизларга Роббингиздан сандиқ келмоғидир, унда хотиржамлик ва Мусо ҳамда Хорун аҳлидан қолган қолдиқ бўлиб, фаришталар кўтариб келур. Агар мўмин бўлсаларингиз, албатта, бу нарсада сизларга белги бор», деди» (Бақара сураси, 248-оят).\n2. «Сўнгра Аллоҳ сокинлигини Пайғамбарига ва мўминларга туширди ҳамда сиз кўрмайдиган лашкарларни туширди ва куфр келтирганларни азоблади. Ана ўша, кофирларнинг жазосидир» (Тавба сураси, 26-оят).\n3. «Агар сиз унга ёрдам бермасангиз, батаҳқиқ, Аллоҳ унга, куфр келтирганлар уни икки кишининг бири бўлган ҳолида чиқарганларида, нусрат берди. Улар икковлон ғорда турганларида, у шеригига: “Хафа бўлма, Аллоҳ, албатта, биз билан”, деди. Бас, Аллоҳ унинг устидан Ўз сокинлигини нозил қилди ва сиз кўрмаган лашкарлар билан қўллади. Куфр келтирганлар калимасини паст қилди. Аллоҳнинг калимаси эса ўзи юқори. Аллоҳ ғолиб ва ҳикматли Зотдир» (Тавба сураси, 40-оят).\n4. «У иймонларига иймон зиёда бўлиши учун мўминлар қалбига сокинликни нозил этган Зотдир. Ва осмонлару ернинг лашкари Аллоҳникидир. Ва Аллоҳ билувчи ва ҳикматли Зотдир» (Фатҳ сураси, 4-оят).\n5. «Батаҳқиқ, Аллоҳ мўминлардан дарахт остида сенга байъат қилаётганларида рози бўлди. Бас, уларнинг қалбларидагини билди, уларга сокинликни туширди ва яқин фатҳ ила мукофотлади» (Фатҳ, сураси 18-оят).\n6. «Эсла! Куфр келтирганлар қалбларида «ҳамийят»ни, «жоҳилият ҳамийяти»ни жойлаганларида, Аллоҳ ўз сокинлигини Пайғамбарига ва мўминларга туширди ва уларга тақво калимасини лозим кўрди, улар ушбуга ҳақли ва аҳл эдилар. Ва Аллоҳ ҳар бир нарсани билувчидир» (Фатҳ сураси, 26-оят).\nРўзанинг фазилатлари (бешинчи мақола)\n17:10 / 08.05.2019 863\n21:10 / 08.05.2019 2230\nҲақиқий мўминларнинг дуолари ва пойқадамлари хайрлидир\nАзиз ўқувчи Ушбу эътиборингизга ҳавола қилинаётган митти ҳикоянинг ҳаётий асоси бор. Кимдир сўзлаган ким биландир юз берган. Мен эса ndash ёзувчи. Айрим ҳикоятларда давоми...\n796 15:00 / 04.12.2020\nИсломни қабул қилган аёл\nИсломдек осон тушуниладиган ва кишини жасоратлантирадиган бошқа бир дин мавжуд эмас. Ҳаётда инсон руҳини роҳатга эриштирадиган, инсонга ўз ҳаётидан мамнун ҳолда давоми...\n2424 19:10 / 28.12.2018\n3253 18:37 / 11.08.2020\n591 11:13 / 29.05.2020\n380 06:00 / 14 апрель\n57233 11:58 / 10.10.2018\n70997 11:56 / 10.10.2018\n1715 14:48 / 30 март


Самарқанд тумани ҳокими қабулига келган фуқаро нима учун йиғлади? - zarnews.uz\nНавбатдаги сайёр қабулда Хишрав маҳалласидан келган Дилбарой Олимова “6 ойдан буён қайнонам уй-жойига эгалик ҳақида қарор чиқартира олмаяпти, ўзлари эса келолмайди, саломатлиги бироз оғирлашган”, деб йиғлаб юборди.\nД.Олимова томонидан тақдим қилинган уй-жой ҳужжатлари шу ернинг ўзида кўриб чиқилди. У шунча вақт сарсон бўлиб юргани учун тегишли ташкилотларнинг мутасаддилари огоҳлантирилди. Барча зарур ҳужжатлар тайёрланиб, уй-жойга эгалик ҳуқуқини бериш тўғрисида туман ҳокимининг қарори имзоланди.\n- Маҳалламизнинг йўли қишда лой, ёзда чанг бўлиб кетади, - деди Пулимуғоб маҳалласида яшовчи Робия Сулаймонова. – Маҳалламиз кўчаларига ҳам асфальт ётқизилишидан умидвормиз. Аммо айни кунда кўчаларимизга тош-шағал ётқизилишига ёрдам қилинг.\nМурожаат тезда ўрганилиб, шу куннинг ўзида маҳалла кўчасига тош-шағал ётқизилди.\n- Ҳар бир мурожаатнинг замирида инсон тақдири бор, - деди туман ҳокими Н.Мавлонов.  Оила аъзоларимизга қандай муносабатда бўлсак, фуқароларга ҳам шундай муносабатда бўлишимиз шарт. Шунинг учун аҳолининг ҳеч бир мурожаати эътибордан четда қолмаслиги керак.\nҚабулда фуқаролар томонидан электр энергияси таъминоти, моддий ёрдам, ер ажратиш масалалари юзасидан 45 та мурожаат рўйхатга олинди. Уларнинг аксарияти жойида ҳал этилган бўлса, қолганларига аниқ муддат белгиланиб, тегишли тартибда кўриб чиқиш чоралари кўрилди.\nТеглар: Сайёр қабул Самарқанд тумани ҳокими


Оч қолиш - Бу нима? - Онлайн Тиббий Энциклопедия MedLife.Uz\nОч қолиш (тиббиётда) – озиқ моддаларнинг организмга бутунлай ёки етарли кирмай кўйиши ёки тузук ўзлаштирилмаслиги сабабли организмда рўй берадиган ҳолат; оч қолиш сифатсиз овқат истеъмол қилганда ёки организм бирор сабабга кўра овқатни сингдира олмаганда ҳам вужудга келади.\nОч қолиш табиатда ҳайвонлар орасида физиологик ҳолат ҳисобланади (улар қишки уйқуга кетганда). Бунда организмда моддалар алмашинуви кескин пасаяди.\nОдамда оч қолиш патологик ҳодиса бўлиб, овқат емаганда, ёйилган овқат ҳазм бўлмаганда (масалан, меъда-ичак касалликларида) ёки сифатсиз овқат ейилганда рўй беради. Бундай ҳолат айниқса, болалар учун зарарли, бундай болалар жисмоний ва ақлий жиҳатдан тузук ривожланмай қолади.\nТўлиқ, мутлақо (абсолют) ва чала (тўйиб овқатлана олмай) оч қолиш фарқ қилинади. Бундан ташқари, айрим озиқ моддалар организмга етарли кириб турмаса, жузъий (сифат жиҳатдан) оч қолиш деб юритилади. Тўлиқ ва мутлақо (абсолют) оч қолишда организмдаги захира озиқ моддалар (айниқса, ёғ) ҳисобига у бир неча вақт яшаб туради. Одам учун тўлиқ очликнинг чегараси 70 кунгача, бу кишининг ўзига хос жиҳатлари, ёши, жинси ва бошқа(лар)га боғлиқ. Аёллар очликка кўпроқ чидамли; болалар ва кексаларга очлик тез таъсир этади.\nЁғ босишни, баъзан моддалар алмашинувининг бузилишига алоқадор бўлган бошқа касалликлар (подагра, қандли диабет ва бошқа(лар)), шунингдек, аллергик ва руҳий касалликларни даволаш мақсадида тўлиқ ва жузъий очлик татбиқ этилади. Оч қолдириб даволаш курси 2 даврдан иборат: оч қолиш ва тикланиш, бу даво усулини касалхона шароитида олиб бориш мақсадга мувофиқ.


«Ливерпуль» - «Барселона». На куч ва на умид...(Эркинжон Ғайбуллаев блоги)\n7 май, 2019, 16:32\nТеглар:Ливерпуль | Барселона\n«Қизиллар» «бўлмаганни бўлдиришга» ҳаракат қилишади. Улар ўзларининг етакчиларисиз 3та тўп фарқини йўққа чиқаришлари керак\nБиринчи учрашувдаги йирик ҳисоб ўйин «Барса»нинг устунлигида ўтгандек таассурот уйғотади. Аслида, «Ливерпуль» ўйинда кўп жабҳаларда рақибларидан устун бўлди. Аммо вазиятларни якунлашдаги камчилик, «Барса» ўйинчиларининг ҳотиржамлиги ҳисобни мана шундай бўлишида катта омил бўлди.\nАнглия клуби Каталонияда битта гол урган бўлганида ҳам, ҳозир улардаги умид учқунларининг шуъласи анчагина баланд бўлар эди. «Барса»дек клуб 3:0 ҳисобида ғалаба қозонганида кейинги босқични фақатгина орзу қилиш мумкин, назаримизда.\nҲозир «Ливерпуль»ни тинчлантириши мумкин бўлган ҳолат бу, улар ўртасидаги учрашувлар тарихидир. Шу кунгача бўлган учрашувларнинг 4тасида «қизиллар» ғалаба қозонган, уч учрашувда «Барса»нинг қўли баланд келган ва шунча бора жамоалар дурангга имзо чекишган.\n«Ливерпуль»нинг яна бир камчилиги улар «Энфилд»да «Барселона» билан ўйнашга қийналишади. «Мерсисайдликлар» сўнгги икки учрашувда уйларида мағлуб бўлишган. 2007 йили «Ливе» уйида 0:1 ҳисобида ютқазиб қўйган. Ҳайратланарлиси, улар жавоб ўйинида 2:1 ҳисобида ғалаба қозониб, чорак финал йўлланмасини нақд қилишган.\n2001 йил гуруҳ ўйинларида АПЛ клуби 1:3 ҳисобида мағлубиятни қабул қилиб олган.\n2016 йили Халқаро Чемпионлар кубоги мусобақаси доирасидаги «Уэмбли»да бўлган ўйинда «Барселона»ни 4:0 ҳисобида «ер тишлатган». «Ливерпуль» мухлислари айнан мана шу натижа такрорланишини чин юракдан хоҳлашмоқда.\nҲозирда «Барселона»нинг асосий эътибори Чемпионлар Лигасидаги учрашувларга қаратилган. Испания чемпионлигини нақд қилиб улгурган испанлар «Сельта»га (2:0) қарши учрашувни расмиятчилик учун ўтказиб қўйишди. Иккинчи таркиб билан ўйнаган «Барса» мағлубиятдан заррача афсуслангани йўқ\n«Ливерпуль» «Сельта»нинг ғалабасидан ҳурсанд бўлган бўлиши мумкин. Аммо бу ҳеч нарсани англатмаслигини ҳамма тушиниб турибди. «Барса» ундан олдинги мағлубиятини январда «Севилья» дан Испания кубоги доирасидаги учрашувда қабул қилиб олган эди. Жавоб ўйинида эса бу «қилмишлари» учун уларни жуда қаттиқ ҳафа қилишди-6:1.\n«Ливерпуль» ҳам жуда ажойиб мавсумни ўтказмоқда. Афсуски, Англияда бундай ўйнаётган жамоалар сони битта эмас.\n«Манчестер Сити» «қизиллар» билан чемпионлик пойгасини сўнгги тургача давом эттирмоқчи. «Ливерпуль» икки фронтдаги курашда ҳам жисмонан ҳам руҳан қийналмоқда. Масалан «Ньюкасл» (3:2) билан бўлган учрашувдаги ғалаба учун жамоа жуда катта куч йўқотди.\nФарқни ўзингиз кўриб олинг. «Барселона» ўтган ҳафтадаги ўйинни машғулотдек ўтказди, унинг рақиби эса «жангдан» яраланиб чиққан аскардек. Ўйиндаги ҳисоб ҳам, руҳий ва жисмоний устунлик ҳам Испания клуби томонида.\n«Ливерпуль» жамоаси таҳминан қуйидаги кўринишда майдонга тушади: Алиссон, Александр-Арнольд, Матип, ван Дейк, Робертсон, Хендерсон, Фабиньо, Вейналдум, Шакири, Ориги, Мане.\n«Барселона»дa таҳминий таркиб қуйидагича: тер Штеген, Роберто, Пике, Лангле, Альба, Видаль, Ракитич, Бускетс, Коутиньо, Суарес, Месси.\nМинг афсуслар бўлсинки, «Ливерпуль» ҳужумдаги етакчиларидан фойдалана олмайди. Фирмино ва Салоҳнинг йўқлиги Клоппни қаттиқ тушкунликка тушириб қўйди:\n-Икки футболчимиз ҳам бизга ёрдам бера олмайди. Салоҳнинг боши «чайқалган». У ўзини яхши ҳис қилмоқда, аммо тиббий кўрик ўйнаш мумкин эмаслигини кўрсатмоқда. У ўйинга тушишни хоҳламоқда. Лекин биз учун унинг соғлиги биринчи ўринда.\nТарих такрорланмоқда. Ўтган йили ҳам айнан Чемпионлар Лигасининг ҳал қилувчи ўйинида Салоҳ жароҳат олган эди. Мана шундай ҳолатга дуч келмаслик учун «Барса» чемпионатдаги ўйинни «қурбон» қилди. «Ливерпуль» эса чемпионатида бундай қила олмас эди. Балки АПЛдаги ўйинда етакчиларни асраш тўғрироқ бўлармиди…\nМана шунақа гаплар. Айтганча, бугун ван Дейк ҳам майдонга туша олмаслиги мумкин. У кечаги машғулотларни ўтказиб юборган. Инглиз клуби бугунги ўйинда бирорта ҳам тўп ўтказиб юборишга ҳақи йўқ! Ван Дейк билан учта тўп ўтказиб юборган жамоа, усиз қандай ҳимояланиши ҳозирча бизга қоронғу.\n«Ливерпуль» нимага умид қилса бўлади? Бугун «Барса» йирик ҳисобдаги ғалабага қарамай, босим билан ўйнаши мумкин. Чунки ўтган йили ўз майдонида «Рома»ни 4:1 ҳисобида енгган Каталония клуби Италияда 3:0 ҳисобида мағлуб бўлиб, мусобақани тарк этгани қўрқинчли тушдек ҳамманинг ёдида.\n«Ливерпуль» ўз кучи, мухлислар қўллаб-қувватлаши ва характерига ишониши мумкин. Қолган барча футбол қонуниятлари «Барса» тарафида.\nBU avtor barsachi bo'lsa kerak. Mana qizillar Barsani sezmay o'tishdi. Na Messi VA Na ter Shtegen qutqara olmadi. Chunki bu Liverpool, chunki bu Klopp)))\nМенга “Барса” ҳам, “Ливерпуль” ҳам керакмас


Қирғизистон: дин - аёл тадбиркорлик учун тўсиқ эмас - belief.cabar.asia\nГлавная › Без рубрики › Қирғизистон: дин – аёл тадбиркорлик учун тўсиқ эмас\nДиний жамоаларда тадбиркор аёлларга бўлган муносабат бир ҳил эмас ва кўпинча бир-бирига тўлиқ тастиқлашдан айблашгача қарама-қарши келади. Аммо давлат барқарорлиги ва гуллаб-яшнаши учун аёлларнинг бизнес соҳасига қадам қўйиши иқтисодий туртки бўлиб ҳисобланади. Қирғизистонда ривожланиб бораётган диний плюрализм бу давлатни мустаҳкамлашга ёрдам берадиган тенденция.\nБизнинг Facebook саҳифамизга обуна бўлинг!\nАйжаним Жунушалиева – қаҳвахона асосчиси, раҳбари ва бир вақтнинг ўзида ходими ҳамдир. Маскан Бишкекдаги ўнлаб шунга ўхшаш шаҳобчалардан фарқ қилади. Айжаним қаҳвахонани китоб дўкони билан бирлаштирди. Мақсади эса талабалар ва мактаб ўқувчиларига китоб ўқиш ва дарс тайёрлаш имконига эга бўлиш учун ёрдам бериш эди.\nЎз динини, урф-одатлари ва анъаналарини қадрлай олган рўмолли қизлар муваффақиятга эришишлари мумкин.\nЯқинда университетни тамомлаган Айжаним бир неча чет тилларини билади ва ўқишни ҳорижда давом эттиришни режалаштирмоқда. Тадбиркорликни бошлашидан олдин, одамларнинг ҳижобли бизнес юритаётган қизни қандай қабул қилиши ҳақида ҳавотирга солар эди. Амалда эса диндош мусулмонлар ҳам ва бошқа динлар вакиллари ҳам бундан зиён кўрмаслиги маълум бўлди.\nАйжаним Жунушалиева. Photo: CABAR.asia\n«Мен ўз мисолимда рўмол ўраган қизлар ўз динлари, урф-одатлари ва анъаналарини қадрлаган ҳолда атрофдагиларнинг ёмон назаридан қўрқмасдан муваффақиятга эришишлари мумкинлигини кўрсатмоқчи эдим», – дейди Айжаним.\nАлбатта, яқин қариндошларининг ёрдамисиз бу қийин бўлиши тайин эди. Айжанимнинг отаси, қизларни диний сабаблар билан баъзи бир ишлардан маҳрум этишни хато деб ҳисоблайди. Шунинг учун у ҳатто қизини ўз бизнесини очишга ундаган.\n«Аёл-қизларга одамлар, жамият учун фойдали бўлган тўғри йўлни очиш бериб, тўғри йўналиш кўрсатиш керак», – дейди Айжанимнинг отаси Жирғилбек Жунушалиев.\nҚаҳвахона масжиднинг рўпасида жойлашган бўлиб, шу яқин атрофда Айжанимнинг онаси мусулмонлар учун кийим-кечак ва бошқа буюмлар сотадиган дўкон ҳам бор. Аида Исембаева йигирма ёшдан кичик ва ўрта бизнес билан шуғулланади ва бир зумда тақводор аёл бўлиб қолган эмас. Лекин, вақт ўтиб, ҳақиқий муслима аёл бўлиш орқали ишбилармон аёл деган номга мушарраф бўлган. Унинг таъкидлашича, агар аёл ишласа, у ҳолда у кўпроқ билимга эга бўлади ва ўзига нисбатан бўлган ишончни оширади.\n«Бизнинг динимиз буни таъқиқламайди. Аксинча, ҳаммамиз ўқиб, билим олишимиз, ишлашимиз, замон талабига мувофиқ шарт-шароитларни тузишимиз кераклигига буюради», – дейди Исембаева.\nУнинг фикрича, кишининг феъл-атвори ва аҳлоқий тамойиллари яхши тадбиркорни шакллантиради. Қайси динга эргашмасин, асосий талаб давлат қонунларига риоя қилиш ва мижозлар билан ҳалол муносабатда бўлишдир.\nГулчилик орқали аёлларни кўнглини олиш\nҚирғизистондаги баҳоийлар жамоаси аъзоси Лидия Зейналова ҳонаки гулларни проофессионал даражада ўстириш билан бирга эстетикага катта эътибор қаратади ва натижада ўсимлик, тувак ва бошқа унсурлар ижод маҳсули ўлароқ ноодатий ва қизиқарли шаклларни келтириб чиқаради.\nУ нафақат гулчилик билан машғул. Ундан ташқари, ўзиниг санъат ва ландшафт дизайн сирлари билан ўртоқлашадиган машҳур ва мавзуга ҳос видео блогни ҳам юритади. Ёшликдан кўнгил қўйган гуллари эса бутун ҳаёт мазмунига айланган.\nЛидиянинг айтишича, у ўз бизнес фаолиятида, гендерлик ҳуқуқларида ва диний эътиқоди борасида ҳам ҳеч қандай қаршиликларга дуч келмаган. У тадбиркорларни диндор ёки худосизга, эркак ёки аёлга ажратишга одатланган эмас. Асосийси, инсон меҳнати жамиятга фойда келтириши керак.\n«Жамиятнинг қандайдир қисми аёл киши уйда ўтириши керак деган ғояни илгари сурсада, ҳаёт чархпалаги айланиши натижасида аёл киши маълум муддат оиласига, фарзандларига ғамҳўрлик қилгач, вақт ўтиб, ўз жамиятига фойда келтиришни истаб қолади. Агар аёлга жамоатчилик томондан талаб ва эҳтиёж бор бўлса, бу унинг оиласи учун ҳам катта аҳамиятга эга эмасми?» – дейди ЛидияЗейналова.\nУнинг оиласида барча аёллар фаол меҳнат қиладилар. Лидиянинг қизи Тамила ўз бадиий устахонасида буюртма қилинган совғаларни тайёрлайди. Шунингдек у қўлда тайёрланган совунларни ишлаб чиқармоқда.\n«Мен ўзимни ижодга муккасидан киришиб кетган бўлсам керак деб ўйлайман. Кигиздан картиналар яратаман, чизаман десам ҳам бўлади. Чунки бу панно эмас. Асарларимни бадиий аҳамиятга эга картиналар деб ҳисоблайман. Айни дамда эса совун тайёрлашга киришганман», – дейди Тамила Зейналова.\nҲеч бир динда бировга қарам ёки боқиманда бўлиш мақталмайди. Чунки у билан ишёқмас ва дангасалик келиб чиқади.\nУнинг сўзларига кўра, баҳоий динида издош ва ишбилармон бўлиш масъулиятнинг бир қисмидир. Тамиланинг эътиқодига кўра, баҳоизм тамоилларидан бири бу шаҳсий аҳлоқий қоидаларга қатъий риоя қилиш зарур. Бу шуни англатадики, бизнес ҳалол ва ситқи дилдан олиб борилиши керак.\n«Мен зиммамдаги вазифа, меҳнатим билан дунёни яхшилаш истагига эгаман ва шу билан бирга ўз ҳаётим ва манфаъатимни ҳам четда қолдирмайман. Бу таъқиқланмаган, аксинча қўлловга эга. Ҳеч бир динда бировга қарам ёки боқиманда бўлиш мақталмайди. Чунки у билан ишёқмас ва дангасалик келиб чиқади», – дейди у.\nНасроний динига мансуб Татьяна Ни – бош шифокор ва ҳусусий стоматолик клиника асосчиси. Унга 10 йил аввал Германиядан келган диндошлари кутилмаганда стоматология очиш учун сармоя таклиф қилишган экан. Бугунги кунда эса Татьяна клиникаси Бишкекдаги машҳур шифохоналардан бирига айланган.\n«Агар ҳаракат қилсангиз, қўлдан келган бор кучни истеъдод ва иштиёқ билан сарфласангиз, одамларга яхшилик қилишни чин дилдан ҳоҳласангиз, бу сиз кутгандан ҳам зиёда, аниқ юз баробар амалга ошади. Менинг ҳаётимда ҳам шундай бўлди», – дейди у.\nТатьянанаинг айтишича, унинг клиникасида ҳар қандай мижозга, дин ва эътиқодидан қатъий назар бир ҳилда ёндошилади. Мижозларнинг фикри ва эътиқодининг ўзига ҳос фарқи ҳеч қандай муаммо яратмайди.\n«Баъзи бир дин пешволари бошимга бирор нарса ўраб олишимни талаб қилган ҳоллар бўлган. Бу қийин эмас эди ва дарҳол тиббиёт бош кийимини бошимга қўндириб олганман. Баъзи тақводор аёлларга бўладиган босимлар менда учрамаган. Мен Худога ишонишимни бемалол айта оламан», – дейди Татяна Ни.\nҚирғизистондаги диний ҳилма-ҳиллик: диндор – у ҳам инсон ва фуқаро


Парижда эркак полициячига болға билан ҳужум қилди\n20:44 / 06.06.2017\nПариждаги Нотр Дам черкови ёнида номаълум эркак полиция зобитига ҳужум қилди. Бу ҳақда Reuters ахборот агентлиги хабар бермоқда. Эркак жавоб ўт очиш билан яраланган. Воқеа сабаблари ҳозирча номаълумлигича қолмоқда.\nПолициядаги манбанинг маълум қилишича, эркак полициячига болға билан таҳдид қилган ва унга зарба берган. Оқибатда полициячи жароҳат олган. Эркак полициянинг бас қилиш ҳақидаги буйруғига бўйсунмагандан кейин, унга қарата ўқ узилган ва у кўкрак қафасидан жароҳат олган.\nГувоҳларнинг айтишича, воқеадан кейин черковга келганлар уни оммавий равишда тарк этишга ҳаракат қилишгани сабаб тиқилинч ва саросима юзага келган. Бундан ташқари, баъзи гувоҳларнинг таъкидлашича, портлаш овозига ўхшаш иккита овоз янграган.\nБошқа маълумотларга кўра, черковда 900 киши қолмоқда, уларга кўчага чиқишга рухсат берилмаяпти. Ҳудуд полициячилар томондан қуршаб олинган. Париж полицияси шаҳарликлардан воқеа жойига яқинлашмасликни сўраган.\nУшбу воқеа юзасидан Париж прокуратураси террорчилик моддаси бўйича иш очди.\nНотр Дам черкови


ОТМга киришда мактаб баҳолари инобатга олинади - Zamin.uz\nМамлакатимизда таълим-тарбия тизимини янада такомиллаштириш, илм-фан соҳасини ривожлантиш масаласида қабул қилиниши кутилаётган Ўзбекистон Республикаси президенти фармони лойиҳаси юзасидан матбуот анжумани ўтказилмоқда.\nУнда иштирок этаётган Халқ таълими вазири Шерзод Шерматов мактаб битирувчилари сўнгги олти йиллик баҳоларининг ўртача кўрсаткичлари ОТМга кириш имтиҳонларида инобатга олиниши ҳақида гапирди.\nХалқ таълими вазирининг таъкидлашича, бу президент топшириғи ва фармон лойиҳасида ўз аксини топади.\n“Ўқувчи мактабда 11 йил ўқияпти, лекин тақдири бир кунда ҳал бўляпти. Балки ўша куни касал бўлгандир, балки яхши ухламагандир. Шу боис президентимиз бу бўйича топшириқ берганлар, ўқувчиларнинг мактабда олган баҳолари, яъни, охирги олти йиллик натижалари инобатга олинади”, - деди Шерзод Шерматов.\nУнинг маълум қилишича, ўқувчиларнинг 7-синфдан бошлаб, профессионал ташхислаш орқали касбий мойиллиги аниқланади. Умумтаълим мактаби ўқувчилари учун кичик мутахассисликлар бўйича қисқа муддатли курслар ташкил қилинади, мактаб битирувчилари шуғулланиши мумкин бўлган касб ва лавозимлар белгиланади. “Замин” янгиликларини “Инстаграм”да кузатиб боринг\n24-10-2020, 15:30, Жамият\n26-03-2019, 13:50, Жамият


Фарғона водийсида қишлоқ хўжалиги модернизация қилинади. Лойиҳа учун $46 миллион қарз олинди - UzNews.uz\nЎзбекистонга 46,2 миллион доллар миқдоридаги узоқ муддатли имтиёзли қарз маблағлари, шунингдек, 800 минг доллар миқдоридаги грант маблағлари ажратилади.\nЎзбекистон Республикаси Бош вазирининг ўринбосари Сардор Умурзоқов ва Қишлоқ хўжалигини ривожлантириш халқаро жамғармаси (ҚХРХЖ) Президенти Ж.Унгбо «Қишлоқ хўжалигини диверсификация ва модернизация қилиш» лойиҳасининг 2-босқичи доирасида 47 миллион АҚШ доллари миқдорида молиялаштириш тўғрисидаги Битимни видеоконференцалоқа шаклида имзолади.\nЛойиҳа Андижон, Наманган ва Фарғона вилоятлари ҳудудларида амалга оширилиши режалаштирилган.\nҚайд этилишича, лойиҳа Ўзбекистон қишлоқ хўжалиги соҳасининг салоҳиятини оширишга доир бир қатор таркибий қисмларни ўз ичига олади. Шунингдек, у ҳудуднинг 375 мингдан ортиқ аҳолиси даромадларининг ўсишига ижобий таъсир кўрсатиши кутилмоқда.\nМаълумот учун: ҚХРХЖ – БМТнинг ихтисослашган муассасаси бўлиб, унинг асосий вазифаси ривожланаётган мамлакатларда озиқ-овқат ишлаб чиқаришни кўпайтириш ва аҳолининг овқатланиш ҳолатини яхшилаш мақсадида молиявий ресурсларни жалб қилишдан иборат.


Си Цзиньпин Трампни вазминликка чақирди\n11:19 / 24.04.2017\nХХР раиси Си Цзиньпин АҚШ президенти Дональд Трамп билан телефон орқали мулоқот давомида КХДР муаммосини муҳокама қилди ва томонларни вазминликка чақирди. Бу вазиятни янада кескинлаштирмаслик учун лозим. деб хабар берди Хитой Марказий телевидениеси.\n"Хитой томони БМТ Хавфсизлик Кенгаши резолюцияларини бузувчи ҳаракатларга кескин қарши чиқади. Шу билан бирга, биз тегишли томонлар Корея ярим оролидаги вазиятнинг кескин тус олмаслиги учун вазмин бўлишларига умид қилиб қоламиз", - дея маълум қилди Си Цзиньпин.\nХХР раисининг таъкидлашича, Корея ярим ороли муаммосини, фақатгина манфаатдор томонлар ўз мажбуриятларини бажарса ва бир-бирини тушунса, ҳал қилиш мумкин. Си Цзиньпин Корея ярим оролида тинчлик ўрнатишга кўмаклашиш учун барча томонлар билан ишлашга тайёр эканини билдирди.\nШунингдек, Си Цзиньпин ва Трамп умумий ташвишга сабаб бўлаётган масалалар бўйича қалин алоқада қолиш ва фикрлар алмашишга келишиб олди.\nЭслатиб ўтамиз, Корея ярим оролидаги вазият бу ойда янада кескинлашди. Бу ҳолат КХДРнинг навбатдаги ядро синовини ўтказиши ёки баллистик ракеталар учириши мумкинлиги боғлиқ. Пхеньян ўз хавфсизлигига таҳдид сезса, АҚШнинг минтақадаги ҳарбий базалари ва кемаларига огоҳлантирувчи зарбалар беришга тайёр экани билан огоҳлантирмоқда.


Ёқуббек Яквалхўжаев. Одамлар ва етимлар (1989) - www.ziyouz.uz\nБош саҳифа МатбуотҚайта қуриш даври матбуотиЁқуббек Яквалхўжаев. Одамлар ва етимлар (1989)\nЧоп этилган 14.03.2017 12.10.2018 МуаллифZiyouz.uz\nКПСС Марказий Комитети ўзининг 1987 йил 9 августдаги йиғилишида етим болалар билан иш олиб боришдаги жиддий камчиликларни бартараф этиш ҳақидаги чора-тадбирларни кўриб чиққан эди. Жумладан уларда қуйидагилар алоҳида таъкидланади.\n«Тирик етимликка, айниқса тоқат қилиб бўлмайди. Бу социализмнинг инсонпарварлик принципларига ётдир. Ота-оналик масъулиятини менсимаётган, оналик ва оталик бурчларини адо этмаётган\nшахслар одатда жамоатчилик томонидан қораланмаяпти ва жавобгарликка тортилмаяпти. Оилани мустаҳкамлаш, оила ўзининг муҳим социал вазифаларини бажариш масалаларига эътибор сусайди. Бу ишда янги ижтимоий ҳодисалар ва жараёнлар, иқтисодий ва демография омилларининг таъсири ҳисобга олинмаяпти».\nБу, яъни КПСС Марказий Комитетида алоҳида кўриб чиқилган ва таъкидланган масала шу қадар жиддий, шу қадар оғир аҳволда экан, келинг одамлар, бир зум тўхтанг, қулоқ беринг бизнинг сўзимизга ҳам. Сиз билан шу бугун, шу масъулиятли дамларда «бошимизни доим ҳам, она бўлиб силамайдиган ҳаёт» (А. Орипов) қаршисида «социализмнинг инсонпарварлик принципларига ёт бўлган» бу муҳим масала хусусида, содир бўлаётган аччиқ ҳақиқатлардан кўз юммай, ҳамма нарсани «эскилик сарқити» деб, ўтмишнинг эзилиб кетган елкасига ташлайвермасдан очиқчасига гаплашиб олайлик.\nМавзуимиз юқорида зикр этилган етимлар хусусида, бегуноҳ, мурғак боланинг бошидаги ташвишлар ҳақида, унинг атрофида гирдикапалак бўлаётган одамлар ва уни хор қилган, XXI аср остонасига на ота, на онасининг номи нишонини қўймай ирғитиб юборилган гўдакларнинг уволидан чўчимаётган кимсалар тўғрисида.\nАввал аччиқ ҳақиқатга, фактларга назар ташлайлик.\nБолаларини туғруқхоналарда қолдириб кетиш, оналик ҳуқуқидан воз кечиш, ҳатто гўдакларни кўча-кўйга ташлаб юбориш ва яна енгил ҳаёт кечириш, айши-ишрат деган бир зумлик кўнгил хушлигини бутум умрининг заволига айлантириш натижасида хор бўлиб, сўнг болалар уйларида тарбияланаётган етимларнинг сони эндиликда салкам бир миллионга яқинлашиб қолди. Статистик маълумотларнинг хабар беришича, бу миллион етимларнинг 95 фоизининг ота-оналари ҳаётдир. Ва яна бу етимлар Улуғ Ватан уруши йилларида ота-онасиз қолган болаларнинг умумий сонидан уч баробар кўпдир.\nНақадар даҳшат бу! Нима бўляпти ўзи? «Даҳшат!» деганимиз нимаси, қабоҳат, гумроҳлик дейлик буни.\nОдатда фарзандлар оналар учун жонини қалқон қилгувчи эди, уни мадорим, суянган тоғим деб атагувчи эди. Бугун қандайдир норасида гўдакнинг ташландиқ орасидан одамлардан нажот изловчи ноласи эшитиляпти, ота-онасиз улғайиб, вояга етган йигит ва қизларнинг «Онажоним дилозорим» деган фарёди юракларни эзиб юборяпти.\nБу не нола бўлди, бу не фарёд бўлди одамлар, бу нидо ва бу ингроқ нолаларга, вужудимизни қақшатиб юборгувчи азобга қандай чидаймиз, келгусида ва шу бугун ҳам уларнинг нигоҳига қандай қараймиз, не деб жавоб берамиз уларнинг йўқловларига?\nСаодат онанинг вужуди нега қалтиради, нега унинг кўзларидан ёш тирқираб чиқди шу дамда, нега «онажон!» деган муқаддас сўз дилозорга айланиб қолди, бунга не сабаб?\n«Автодормехбаза»нинг ходимлари чиқиндиларни ковлаштираётиб қора халтага ўроғлиқ мурғакнинг жони узилмаган танасини қандай топиб олди, не ҳолга тушди улар шу кез?\nОппоқ чойшабга ўроғлиқ гўдак кичкина тобут янглиғ анҳорда қалқиб, қалқиб оқиб бораётир.\nЎйламай нетмай, ҳаётга енгил-елпи қараб, ёки ўзига тикилган ҳаёсиз кўзларнинг таъқибидан ҳуркиб, ёки ҳайвоний ҳирсдан ўзини тутолмаган номарднинг чангалидан чиқолмай ҳомиладор бўлган жувон ёруғ оламда яшамоққа интилаётган юрагининг бир парчасини, отанинг, одамларнинг лаънатларидан чўчиб елдай учиб бораётган поезд ойнасидан ташқарига ирғитиб юборяпти.\n22-болалар уйида тарбияланаётган Гриша онаси келганидан ваҳимага тушиб, онадай азиз бўлиб қолган Саодат опанинг бағрига ўзини ураётир, Саодат опа ташқарига чиқсаки Гришанинг онаси бадмастликдан осилган қовоқларини зўрға кўтариб, «боламни олиб кетаман», деб тўполон қилаётир. Ахир ўйланг, ўз онасидан қўрқиб қочаётган болани ул нотавонга бериб бўлар эканми?.. Не мақсадда келган экан Гришанинг онаси, нима бўлса ҳам фарзанд, ароқхўр бўлса ҳам она, ўғлини соғингандир деб ўйлайди одам. Йўқ, не мақсадда келибди денг Гришанинг онаси, қулоқ беринг унинг сўзларига: «Майли, майли, уч сўм берсанг қолаверсин болам» дермиш. У фарзандининг дийдорига эмас, Саодат опанинг қалтираётган қўлларидаги уч сўмга тикилармиш.\nБулар ким биландир суҳбат баҳона кўнгилдан кечган ўйлар эмас, шу кеча-кундузда матбуотимизда эълон қилинаётган, радио ва телевидение орқали эшиттирилаётган фактлар, рақамлар…\nСуҳбатлардаги гаплар гап, мулоҳазалар мулоҳаза, фактлар факт холос. Кўз билан кўрмоқ керак эди ҳаммасини. Шу ниятда оналари оналик ҳуқуқидан воз кечган, кўча-кўйга ташлаб кетилган мурғаклар тарбияланувчи «болалар уйи»га қараб, Юнусобод томон йўл оламан.\nБолалар уйининг бош врачи Людмила Александровна Тиянни хонасида асаблари таранг, хафақон ҳолатда учратдим.\n— Редакцияданман Людмила Александровна, болаларни ўз кўзим билан кўрай деган ниятда келдим.\n— Кўринг, кўринг,— у қўлидаги икки парча қоғозни олиб менга узатди,— мана, бугун ҳам иккита бола, иккита ота-она нималигини билмай вояга етадиган гўдак келибди. «Акт» шунчалик совуққонлик билан ёзилган, онаси ўз боласини олишдан бош тортибди, «фарзандим ҳақида ҳеч қандай даъво қилмайман» деб тилхат ёзибди. Иккинчиси шундай «болалар уйи»нинг ёнидан, эски адёлга ўроғлиқ ҳолатда топиб олинибди. Унга ҳам «Акт» тузилган. Дод дейсанми бунга, нима дейсан, минг лаънат, минг лаънат аёл бўлган сендақа одамларга. Эҳ… ўзимга қолсайди бунақаларни…\nЛюдмила ҳаяжонини анчагача босолмади, тутақиб, ёниб-ёниб кетди. Чўнтагидан қўлини олса ёқаларини йиртиб, тугмачаларини узиб юборишдан чўчигандай халатининг чеккасини ғижимлади, «қаердан пайдо бўляпти бундай одамлар?»\nНиҳоят Людмила бирдан саволим эсига тушгандай ўрнидан турди:\n— Болаларни кўраман дедингизми, юринг, кўринг уларни.\nПалатага, биринчи қаватга ўтамиз, чақалоқлар хонасига кирамиз.\nУзр ўқувчим, остонага қадам қўяётганимда уларнинг ҳаммасини майиб, мажруҳ болалар деб ўйлабман. Уларни кўрганим чоғ, тилим калимага келмай, ҳайратдан ёқа ушлаганимни қандай изҳор этай сизга.\nОппоқ чойшабда, оппоқ пахтадай бўлиб, дунёнинг жамики ташвишларидан бехабар, қоп-қора кўзларини ўйнатиб, негадир интилиб, интиқ бўлиб, вужуди қўмсаган нарсани, тополмай типирчилаб ётган бола, қизалоқ…\n— Булар бир мунча майиб, ногирон бўлади деб айтишгучи эди, Людьмила Александровна?\n— Касалманд, ногиронлари беморхоналарда боқилади, буларнинг ҳаммаси соғлом болалар.\nШу бола, шу мурғак тетик жон кўчага ирғитиб юборилганини, шу жажжи қўлларини ўйнатиб, иссиқ инсон бағрига интилаётган норасидани бағридан нари сурганми одамзод, жавоб беринг одамлар?\nҚўлимга оламан болани, вужудимдаги қалтироқни босолмай, кўзимдан тирқираб чиқаётган ёшни тўхтатолмайман шу ёшимда. Бехос чақалоқни қуёшли осмон узра кўтариб, бу ёруғ оламга яна бир янги бунёдкор келганидан дарак бераётган онанинг қиёфаси кўринади кўзимга. Мен ўша фарзандини кўчага ирғитиб юборган манқуртни эмас, ўша она, ўша улуғ одамзод юзида қоп-қора лаънатли доғни кўраман. Сенга, сенга отиляпти бу лаънат тошлари она, сени, сени сўроқлаяпти бу гумроҳлик ота, дейман. Қўлимдаги чақалоқ менинг ўзимни қоралаётгандай, йўқ, минг бир тавқу-лаънатларни ёғдираётгандай туюлади шу тобда. Мен унинг бегуноҳ, беозор нигоҳига тикилиб ўзимни оқлолмадим, бу мудҳиш манзаранинг лоқайд шоҳиди бўлганимдан кўра, кўр бўлганим афзал эди дедим ўзимга.\nКейинги хоналар томон ўтамиз, уч ёшгача бўлган болалар уйқуда… беихтиёр:\nСен етим эмассан.\nдеб бошлангучи шоирнинг қуйма мисраларини пичирлайман. Қаршимда, салобат тўкиб пайдо бўлган мавлоно Ғафур Ғулом олдида хижолатдан бош эгаман. Мен инсон меҳрини вужудимга жо этиб, мурғак қалбга таскин берган гўдакларнинг оталари фашист газандаларига қарши жангларда ҳалок бўлган эди. Мен онамнинг алласига шеъримни йўғириб айтган қўшиғимни тинглаган гўдакларнинг оналари душман бомбалари тагида қолиб, ному-нишонсиз йўқолган эди, булар қендай етим бўлди?\nУстоз Ғафур Ғулом сўровига нима деб жавоб беришимни билмайман, қийналаман. Аммо ширин уйқуда ётган гўдакларга қараб, барибир «Сен етим эмассан» деб пичирлайман. Рост, не айб сенда, чорасизликдан топталган мурғак жисмингда не гуноҳ.\nШу тариқа ҳиссиётларимга эрк бераман. Лекин бундан не фойда, не наф дейман ўзимга. Ваҳоланки бу бегуноҳ гўдаклар атрофида қанча муаммолар, ўкувчиларимиз ҳукмига ҳавола этиладиган қанча мулоҳазалар бор. Келинг, яхшиси шулар ҳақида гаплашайлик.\nНега ташлаб кетяпти экан туғуруқхоналарда оналар фарзандларини, негаўз кўллари билан: «бу туғилган гўдакни фарзандим деб ҳеч қачон даъво қилмайман» дейишга, тилхат ёзиб, имзо чекишга қендай журъат этаётган экан аёллар, бунинг сабаблари нимадайкин? Кимлар экан ўша гумроҳликка тоқат этаётганлар?\nЧилонзор район 9-туғуруқхонанингбош врачи Гулчеҳра Жалиловна Рашидовага юқоридаги саволлар билан мурожаат қиламиз.\n— Гулчеҳра Жалиловна, бу ҳақда шахсий мулоҳазаларингизни айтсангиз, Сизнингча бунинг сабаблари нимада деб ўйлайсиз?\n— Бизда болаларни ташлаб кетиш ҳоллари анча камайиб бормоқда…\n— Ҳа, гап камайиб бораётганида эмас, кимлар, қандай ҳолатда ўз фарзандларидан воз кечишяпти?\n— Асосан студентлар, вояга етмаган қизлар. Булар кўпинча ўзлари қадам кўйган кўчанинг қоронғилигини яхши англаб етишмайди, воқеа содир бўлгач, боладан воз кечишдан ўзга чораси қолмайди. Иккинчи тоифа бу, алкоголь касалига чалинган ва бунинг оқибатида ногирон бўлиб туғилган болаларнинг оналари ва яна ҳеч қандай масъулиятни сезмайдиган суюқоёқлар болаларини олишдан бош тортишади. Мана шуларнинг касрига етим болаларнинг ортиб бораётгани тўғри.\n— Сабаблари нимадайкин?\n— Оналик ҳуқуқидан воз кечган аёлларнинг болаларини шу ернинг ўзида, уларни ўз тарбиясига олмоқчи бўлганларга, расмий ҳужжатлар орқали берилса бўлмайдими?\n— Йўқ, бизнинг бундай ҳуқуқимиз йўқ. Биз чақалоқларни маълум муддат сақлаганимиздан сўнг болалар уйларига топширамиз, у ёғи яна расмий ташкилотларнинг ихтиёрида бўлади.\n— Сизнингча шундай ҳайрли ишни бевосита туғуруқхоналарнинг ўзидан бошлашнинг имкони борми?\n— Бу саволга юрисконсульт жавоб бергани яхшироқ, ўртоқ. Мен ҳозир шаҳар соғлиқни сақлаш бош бошқармасига кўнғироқ қилиб, шундай киши билан суҳбатлашишингизга кўмаклашай.\nТўғрисини айтсам Гулчеҳра Рашидованинг шахсий мулоҳазаларни ўзидан соқит қилаётганидан ранжимадим, ёрдамидан эса астойдил хурсанд бўлдим.\nМаълум бўлдики, болалар бошқа расмий ташкилотлар ихтиёрига ўтгандан кейин аҳвол бирмунча мураккаблашар экан, қоғозбозлик, зўрма-зўраки расмиятчиликлар кўпайиб, саховатли одамлар, болаларни ўз тарбиясига олмоқни истовчилар олдига сунъий ғовлар қўнилар экан. Натижада бир томонда болалар сарсон бўлса, иккинчи томонда уларни ўз тарбиясига олган оилаларнинг боши ташвишдан чиқмай қолар экан, нега?\nМаълумки, етим болаларни асраш, уларга отаоналик меҳрини бахш этиш халқимизда азалдан савоб деб келинган. Фарзандга муҳтож кишилар маҳалла оқсоқоллари гувоҳлигида уларни ўз қарамоғи ва тарбиясига олиб келганлар, Улуғ Ватан уруши йилларидаги халқимизнинг етимпарварлиги тилларда достон бўлгани ҳаммага аён. Нега энди биз бугун халқимизнинг савоб ишини, яхши анъаналарини давом эттирмаймиз? Ёки ҳозирда ота-онасиз болаларни ўз тарбиясига олувчилар камми? Ё истамай қолдими бугун одамлар бағри кенгликни?\nЙўқ, халқимиз ҳозир ўша яхши, «савоб иш» деб вужудига жо этган анъаналарига содиқ қолишган. Буни деярли барча районларнинг халқ маорифи бўлимларида етим болаларни ўз тарбиясига олиш учун навбатга ёзилган одамларнинг кўплигидан ҳам билса бўлади. Шундай деб ёзишга ёзаману хижолатдан ўзимни койййман. Ҳамма нарсага навбат ташкил этиб ўрганиб қолган эканмизми, Наҳотки, одамлар беминнат, саховатли иш қилайин деб ҳукумат эшикларининг ёнига келса-ю, уларни ҳам навбатга турғизиб қўйсак. Навбат билан куламизми унда, навбат билан йиғлаймизми кейинроқ. Шундай навбат ташкил қилаётган ўртоқлар, ўйлаб кўринглар, қилаётган ишларингиз бугунги янгича яшаш шароитига, қайта қуриш руҳига тўғри келармикин?\nМана шундай саховатли, беминнат ишларни ҳам навбат билан адо этиш оқибатида халқимизнинг энг олижаноб анъаналарини сон-саноқсиз қоғозлар, справкалар, хуллас расмиятчиликлар исканжасида бўғиб ташлаяпмиз.\nФактларга, мисолларга мурожаат қилайлик.\nМана, етим болани ўз тарбиясига олиш учун навбати келган оиланинг бошига тушаётган ташвишларга эътибор қилинг.\nОта-онанинг яшаш ва иш жойидан справка, иш жойидан (ота-онага) характеристика, оила шароитлари ҳақида махсус справка, ота-онанинг соғлиги ҳақида медицина хулосаси ва справкаси, яна бошқалар. Буларнинг ҳаммаси тахт бўлгач, расмий акт тузилади. Ниҳоят шунча машмашалардан сўнг халқ маорифи бўлими ва район соғлиқни сақлаш бошқармасининг вакиллари етим болани тарбиясига олувчи оиланинг шароитини топширилган ҳужжатларга тўғри келадими йўқми деган маънода яна бир бошдан алоҳида кўриб чиқишади. Ниҳоят булар ҳам етмагандай етим болани асраб олган оилани (боланинг соғлиги ва тарбиясининг қай аҳволда эканини билиш маъносида) маориф ҳамда медицина ходимлари икки йилгача кузатиб боради.\nБулар нима учун керак?\nАлбатта боланинг эгаси оналик ҳуқуқидан воз кечиб, туғуруқхонага қолдириб кетган, уни кўча-кўйга ташлаб юборган бўлсада, унга давлатнинг эгадорчилик ҳуқуқи қонун асосида мустаҳкамланган. Лекин биз етимларга нисбатан давлат ҳомийлигини бекор қилиш керак деган маънода куйиб-пишаётганимиз йўқ, аксинча уни инкор этмаган ҳолда юқоридаги каби расмиятчилик ва қоғозбозликларни жамоатчилик муҳокамасига қўйиб, унга янгича ёндошиш керак деган фикрни илгари сурмоқчимиз.\nАгар бундай расмиятчиликлар тузатилмаса, унинг янгича кўриниши қонун асосида мустаҳкамланмаса ишнинг ижобий томонга силжиши қийин. Агар бу ҳолат, яъни қоғозбозлик, расмиятчилик, текшириш ва кузатишлар давом этаверса фарзандталаб одамларнинг тинкаси қуриб кетади-ку. Савоб ишдан уларни бездиради-ку ва яна уларнинг иззатнафсига ҳам тегади-ку. Аслида етим болаларни ўз тарбиясига олган оилаларнинг расмий ташкилотлар билан тузган ўзаро актлари, умуман бу ишларнинг барча жараёнлари сир сақланиши керак. Бу қоида Ўзбекистон ССРнинг «Оила ва никоҳ кодекси»нинг 154-моддасида махсус қонун билан мустаҳкамланган. Шундай бўлган ҳолда шунча расмий ҳужжатлардан сўнг икки йилгача болани ўз тарбиясига олган оила кузатиб борилса у ерда сир қоладими? Умуман инсоф билан ўйласак ва ҳақиқатнинг юзига тикка қарасак, фарзандталаб оилаларнинг истакларини қондириш борасидаги ишларимиз адолатдан бўлмаяпти. Ахир болани кўча-кўйга ташлаб кетиш, очиқчасига қотиллик, (мабодо кўчага ташланган бир ёки икки ойлик чақалоқни бирон кимса кўрмаса, ёки кечикиб қолинса унинг нобуд бўлиши табиий) жиноят ҳисобланмайди, туғуруқхонада туғилган боладан воз кечиш ёки уни олмасдан адресини ёлғондан ёздириб қочиб кетиш элга ошкор этилмайди, лаънатланмайди, қораланмайди, аксинча милиция ходимлари ёки туғуруқхона врачлари томонидан тузилган бир парча «акт» билан ҳамма нарса ниҳоясига етади. Ваҳоланки ўша хор бўлган норасидага оналик, оталик қилай деган одамларга шунча ғов, шунча тўсиқлар қўйилади. Ахир бугун ошкоралик, демократия деган улуғ шиор остида қонунларимизнинг ҳаёт талабларига жавоб беролмаётган кўпгина томонларини ошкора, баралла айтиб халқ муҳокамасига ташлаяпмиз. Қолаверса КПСС Марказий Комитетининг биз юқорида таъкидлаган етим болалар билан иш олиб боришдаги жиддий камчиликларни бартараф этишга бағишланган йиғилишида Ленин комсомоли олдига алоҳида масъулиятли вазифа юкланган ва қуйидагилар таъкидланган эди.\n«Етим болалар, уларга таълим ва тарбия бериш тўғрисида доимий ғамхўрлик қилиш Ленин комсомолининг, бутун ёшларнинг энг муҳим ижтимоий аҳамиятга молик иши бўлмоғи керак. ВЛКСМ Марказий Комитети болалар уйлари, мактаб-интернатлар, гўдаклар уйи тарбияланувчиларини ҳар томонлама камол топтириш, уларнинг турмуши, ўқиши, меҳнат шароитларини тубдан яхшилаш ишларида корхоналар, институтлар, муассасалар, ўқув юртлари, ҳарбий қисмларнинг барча комсомол ташкилотлари кенг иштирок этишини таъминловчи чора-тадбирлар программасини амалга ошириши зарур».\nДемак, Ленин комсомоли олдида бу муҳим масалага бош-қош бўлишдай вазифа топширилган экан, биз унинг барча жабҳаларидаги ишларга жавобгармиз. Ва шунинг учун ҳам бу соҳада оқсаётган томонларимизни, камчилик ва нуқсонларимизни рўйи-рост айтиб, фикр ва мулоҳазаларимизни жамоатчилик ҳукмига ҳавола қиламиз.\nА. Кудряшов фотолари.\nРЕДАКЦИЯДАН: Бугун мамлакатимизда етим болаларга қанчалик ғамхўрлик қилинаётганига, уларни ҳимоя қилиш юзасидан жиддий чора-тадбирлар амалга оширилаётганига қарамай ҳали ҳал қилиниши лозим бўлган муаммолар кўп. Етим болаларни ўз қарамоғига олиб, уларни тарбия қилишни истовчи оилалар, улар олдидаги қийинчиликлар, оналикдан юз ўгираётганлар, шафқатсизлик ва ёвузлик оқибатида жиноят кўчасига кириб бораётганлар мавзуси шулардан биридир.\nҲурматли журналхонлар! Редакциямиз сиз азиз ўқувчиларни бу муҳим мавзуни муҳокама этишга, ўз таклиф ва мулоҳазаларингизни ўртага ташлашга даъват этади.\n“Ёш куч” журнали, 1989 йил, 1-сон\n← Аввалги Аввалги Итальян мақоллари (48 та)\nКейинги → Кейинги: Ўзбекистон ва Туркия дипломатик муносабатларига 25 йил тўлди


Кўсак ва тола касалликлари | АгроОлам.Uz\nДомой Деҳқончилик Кўсак ва тола касалликлари\nПахта ҳосили пишиш даврида унга кўп касалликлар юқиб, тола сифатини бузилишига ёки мутлақо кераксиз бўлиб қолишига сабаб бўлади. Тола касалликлар тола пишиқлигини камайтиради, олинадиган материал чидамсиз бўлади, чигит таркибидаги мой чиқими миқдори камаяди. Кўсак ва тола касалликлари ноқулай об-ҳаво шароитидан замбуруғ ва бактериялар келтириб чиқаради.\nКўсак ва тола касалликларидан қуйидагилар кўп тарқалган: пушти чириш, кулранг чириш, Мукороз, ёпишқоқ бактериоз, алpтерипариоз, қора шира, тола товланиши ва кўсак гоммози.\nПушти чириш. Замбуруғ касаллиги бўлиб кўсак атрофида парда қоплаш кўсак қисман очилади ёки чала очилади.\nЗамбуруғ кўсакдан толага ўтиб, пушти рангга киради. Замбуруғ кўсакка қараганда толада яхши ривожланади. Касалланган тола ва чигит яроқсиз бўлиб қолади. Касалланган кўсак тўкилиб кетиши мумкин.\nМукороз. Ҳали очилмаган кўсак сирти замбуруғлар таъсирида қора парда билан қопланади. Кўсак юмшоқ бўлиб, у очилганда касаллик толага ўтиб уни қўнғир рангга киритади. Кўсак шохда омонат туради, касаллик кўсак асоси, яъни банди томонидан бошланади. Тола сифати кескин пасаяди. Касаллик ғўза ғовлаб кетганда ёки ортиқча намликда кучли ривожланади.\nАльтернариоз. Касалликни алpтеринариоз замбуруғи тарқата-ди, кўсак ва толанинг барча ўлган тўқималарида учрайди. Замбуруғ ғўза барги, кўсак ва пахта толасини зарарлайди. Касал кўсак сиртида доира шаклида тўқ кўк рангдаги доғ пайдо бўлади, кейинчалик у кўпайиб қўнғир рангга киради. Касаллик тола ва чигит сифатини бузади. Бу касаллик асосан ингичка толали ғўзаларда учрайди.\nЁпишқоқ бактериоз. Тола шикастланишига кўсак очилмай туриб беда қандаласи сабаб бўлади. Кўсак ичидан клейсимон модда ажралади. Тола чаноққа ёпишиб, жигарранг тусга киради. Оқибатда кўсак ривожланиши издан чиқади, ўлик тола миқдори кўпайиб, ҳосил камаяди, тола пишиқлиги пасаяди. Бу касаллик бошқаларга қараганда кам учрайди. Беда қандаласи йўқотилса касаллик учрамайди.\nҚўнғир чириш. Кўсак очилганда чаноқдаги пахта ёки унинг бир қисми хўппайган ҳолда бўлмайди, у кўсак чаноғи шаклида тураверади, сиртида тўқ қўнғир ранг пайдо бўлади. Бу касал-ликни замбуруғи келтириб чиқаради. Кўсакдаги пахта ғўза танаси қимирлатилса осон тўкилади. Тола узунлиги 5-6 ммга камаяди, тола пишиқлиги пасайиб кетади. Касаллик кўчат ортиқча қалин бўлса, чеканкадан кейин юқоридаги 3-4 ҳосил шохи кучли ривожланиб кетганда, ортиқча сув берилганда пайдо бўлади.\nКўсак гоммози. Ғўза гул ёнлиги орқали кўсак очилмай инфекция чаноққа ўтади. Асосан толани зарарлайди. Чаноқдаги пахтани пастки қисмидан зарарлаб, ёнидаги чаноқ нормал ривожланиши мумкин. Касалланган чаноқдаги пахта чириб қолади. Ҳосил сифати пасаяди. Гоммоз билан касалланган пай-калдан уруғ олинмайди, чунки касаллик қўзғатувчи замбуруғ уруғ уруғ ичида сақланиб қолади.\nКураш чоралари: Ғўза кўчат қалинлиги мўътадил бўлиши, ер рельефи текис бўлиши, сувни меъёрида бериш, чеканкани ўз муддатида ўтказиш, сизот суви юза жойлашган ерларда коллектор тизимини тоза тутиш, ўғитлар нисбатини тўғри бериш, бегона ўтларга ўз вақтида қарши курашиш, уруғликни соғлом далалардан тайёрлаш, касаллик тарқалган майдондаги ғўзапояни тўлиқ йиғиштириб олиш ва бошқалар.


СИЗНИ ШАРАФЛАЙМИЗ, АЗИЗ УСТОЗЛАР\nИгна билан қудуқ қазимоқдек машаққатга менгзалган касб - дунёдаги энг улуғ ва энг муқаддас эътирофга йўғрилган, ҳамиша эзгу ва ардоқли ЎҚИТУВЧИЛИК экани исбот талаб этмайдиган ҳақиқат. Айнан шу касб соҳиблари туфайли ҳарф таниймиз, сўз битмоқни ўрганамиз, одамийлик сабоғини оламиз. Улар туфайли йўлларимиз равон ва ҳаётимиз нурафшон бўлади.\nШогирдининг камолини кўрса, чеккан заҳматларини унутадиган, тоғдек қадди, қадрини ўқувчисининг заррадек ютуғига алмашишга ҳозир, унинг учун бор меҳри, умри, соғлиғини сарфлашга тайёр бошқа қандай касб эгаси бор ахир?! Шу боис уларни ҳурмат қиламиз. Шу сабаб ардоқлаймиз, суямиз, эъзозлаймиз.\nКуни кеча нишонланган айём арафасида байрам баҳона устозларга бўлган эҳтиромимиз, ҳурматимизни турли тадбирлар, учрашувлар ва шодиёналарда яна бир бора ифода қилдик. Вилоят халқ таълими бошқармасига қарашли 9-ДИМИ педагоглари ҳам бошқа ҳамкасблари қатори "Ўқитувчилар ва мураббийлар куни"ни кўтаринки кайфият билан нишонладилар. Байрам муносабати билан ёзилган дастурхон узра унга таклиф этилган таълим фахрийлари иштирокида дилдан суҳбат қурилди, устозлар шаънига битилган шеърлар, куй-қўшиқлар янгради. Тадбирда сўз олганларнинг аксарияти ўқитувчиликдек серзаҳмат касбнинг оғир-енгилини яхши биладиган, бор билими ва ғайрати, умрини ёш авлодга билим беришдек эзгу ишга сарфлаган фидоий инсонлардан иборат бўлди. Давра аввалида мактаб-интернат директори Маъмура Султонова барчани устозлар байрами билан табриклаб, билим даргоҳи равнақига салмоқли ҳисса қўшган Ваққосхон Мамадалиев, Эргашбой Нишонов каби устозларнинг номларини ёдга олди.\nМеҳнат фахрийси Онахон ая Аҳмедова Чиндовулнинг биринчи аёл ўқитувчилари сифатида иш бошлаганда унинг ўзи болалик билан хайрлашиб улгурмаган эди. Ўқитувчиликдек фахрли касбга бўлган меҳр, иштиёқ уни касб сир-асрорларини устозлардан мукаммал ўрганишга ундади. Интилиш, меҳнатсеварлик, изланиш Онахон аяни энг билимдон, тажрибали, талабчан педагоглар сафига қўшди. Учрашувда Онахон ая ёшлик йиллари хотиралари, устозлари ва таълим-тарбия соҳасида амалга оширган ишлари ҳақида гапириб берди. Таълим фахрийси Баҳриддин Нуриддинов мактаб-интернатнинг ривожланиши, педагоглар эришган ижобий натижалар ва салоҳиятли кадрларни етиштиришда муносиб меҳнат қилган фахрий устозларга тўхталди.\n- Устозни йўқлаган, унутмаган асло кам бўлмайди. Биз бугун кўрсатилган ҳурмат-эътибордан жуда мамнунмиз, - дейди меҳнат фахрийси Тошпўлат Сатторов. - Ёш ҳамкасбларга эса тилагимиз битта. Юракдан ишласа, касбига меҳри, ғайрати қўрини қўшиб тер тўкса, меҳнати натижаси жуда яхши бўлади. Очиғи, мактаб-интернатда ана шундай аҳил, кучли ва билимдон ўқитувчилар жамоаси ишлаяпти. Улардан таълим олаётган фарзандларимиз қўлга киритаётган натижалар ҳам шуни тасдиқлаб турибди. Ўқитувчининг обрўси, мавқеи тикланаётган, унга давлат миқёсида эътибор қаратилаётган даврда устозларнинг ўзлари ҳам унга мос бўлишга интилишлари зарур. Ана шунда кўзланган мақсадга етаверамиз.\nДаврада янграган куй-қўшиқлар барчага бир олам завқ-шавқ улашди. Самимий тилаклардан яйраган диллар, қувонч порлаган нигоҳларларни кўриб беихтиёр иқрор бўласиз. Устозларим, бунчалар мунис, бунчалар камтар, бунчалар мўътабарсиз!\nУНИНГ УЧУН ШАЪН АЗИЗ...\nОрамизда шундай ҳамкасбларимиз борки, улар ўзлари меҳнат қилаётган мактабнинг фахри-ғурурига айланган.\nШАРАФЛАЙМИЗ УСТОЗЛАР СИЗНИ АЗИЗ


Мажбурий тиббий суғуртани босқичма-босқич жорий этиш 2021 йилдан бошланади | NORMA.UZ\nПрезидент 2019-2025 йилларда Соғлиқни сақлаш тизимини ривожлантириш концепцияси ва уни 2019-2021 йилларда амалга ошириш дастурини тасдиқлади. Давлат раҳбари томонидан имзоланган Фармон ва қарор ЎзАда эълон қилинган.\nДастурни амалга ошириш учун эксперт гуруҳлари тузилади, улар кўзланган режаларни амалга ошириш учун зарур норматив-ҳуқуқий ҳужжатларни ишлаб чиқадилар.\nТиббиёт муассасаларини молиялаштиришга янгича ёндашувлар\n2019 йил 1 апрелдан бошлаб республиканинг айрим туманларида тиббиёт ташкилотларини молиялаштиришнинг янги тизимини жорий этиш бошланади. У “ҳар бир даволанган ҳолат” учун клиник-харажат гуруҳлари бўйича ва киши бошига молиялаштириш принципи асосланган. 2020 йил 1 апрелдан бошлаб эса эксперимент натижаларини танқидий таҳлил қилиш асосида мамлакатимизнинг барча ҳудудларида уни босқичма-босқич татбиқ этишни бошлаш режалаштирилаётир.\nВилоят ва туман (шаҳар) даражасидаги стационар соғлиқни сақлаш муассасаларида аралаш молиялаштириш тизимини жорий этиш режалаштирилмоқда, бунда кафолатланган бепул тиббий хизмат ҳажмига кирмайдиган даволаш турлари пуллик асосда амалга оширилади. Ушбу инновацияни жорий этишни бошлаш 2019 йил 1 июлга мўлжалланган.\nШунингдек, 2019 йил 1 июлдан бошлаб айрим даволаш-профилактика муассасалари инвесторларга ишончли бошқарувга берилади. Аниқ инвестиция лойиҳалари бериш учун асос бўлади.\nСоғлиқни сақлаш вазирлиги тизимида Жаҳон соғлиқни сақлаш ташкилоти тавсиялари бўйича жаҳон амалиётида қўлланиладиган воситалардан фойдаланган ҳолда соғлиқни сақлаш ҳисобларининг миллий тизимини татбиқ этилади. 2019 йил 1 октябрга қадар муддатда Соғлиқни сақлаш вазирлиги ва Давстатқўм соғлиқни сақлаш ҳисобларининг миллий тизимини институтлаштириш ва тиббий хизмат кўрсатишда фойдаланилган хизматлар ва харажатлар ҳақидаги маълумотларни идоралараро тўплаш тизимини босқичма-босқич жорий этиш тўғрисидаги норматив-ҳуқуқий ҳужжат ишлаб чиқади ва Вазирлар Маҳкамасига киритади.\nТиббий суғурталаш мажбурий бўлади\n2021 йил 1 январдан мажбурий тиббий суғуртани босқичма-босқич жорий этиш бошланади. Бунгача “Мажбурий тиббий суғурталаш тўғрисида”ги Қонунни қабул қилиш режалаштирилмоқда. У қуйидагиларни назарда тутади:\nмажбурий тиббий суғурталашнинг ҳуқуқий асослари, механизмлари\nва жорий этиш босқичлари;\nмажбурий тиббий суғурталаш дастурларини молиялаштириш маблағларини шакллантириш манбалари.\nСоғлиқни сақлаш вазирлигида - қайта ташкил этиш\nТугатилаётган ва янгидан ташкил этилаётган тузилмалар ҳақидаги ахборот қуйидаги жадвалларда тақдим этилган.\nХусусийлаштириш ва пуллик хизматларни ташкил қилиш маркази;\nҚорақалпоғистон Соғлиқни сақлаш вазирлиги, вилоятлар соғлиқни сақлаш бошқармалари ва Тошкент шаҳар соғлиқни сақлаш бош бошқармасининг тегишлича хусусийлаштириш ва пуллик хизматларни ташкил қилиш бўлимлари\nҚорақалпоғистон Соғлиқни сақлаш вазирлиги, вилоятлар соғлиқни сақлаш бошқармалари, Тошкент шаҳар соғлиқни сақлаш бош бошқармаси\n“Ўзмединфо” электрон соғлиқни сақлашни ривожлантириш маркази\nТашкил этилаётган тузилмалар\nДавлат-хусусий шерикликни ва тиббий туризмни ривожлантириш бош бошқармаси ва унинг ҳудудий бўлимлари\n“Ахборот-коммуникация технологияларини ривожлантириш маркази” ДУК\nвазирлик ходимларининг ахборот тизимлари, ресурслар ва маълумотлар базасидан фойдаланиш, ахборот хавфсизлигини таъминлаш соҳасида малакасини ошириш бўйича комплекс чора-тадбирларни амалга ошириш\nСоғлиқни сақлаш вазирлиги ҳузурида мустақил юридик шахс шаклидаги Тиббий-ижтимоий хизматлар агентлиги\n(“Мурувват” ва “Саховат” интернат уйлари, Ногиронлиги бўлган шахсларни реабилитация қилиш ва протезлаш миллий маркази, ногиронлиги бўлган шахслар учун ҳудудий реабилитация марказлари, уруш ва меҳнат фахрийлари учун санаторий ва пансионатлар, имконияти чекланган шахслар учун республика ихтисослаштирилган касб-ҳунар коллежлари, Республика тиббий-ижтимоий экспертиза инспекцияси ва унинг ҳудудий бўлинмалари, Одам савдоси қурбонларига ёрдам кўрсатиш бўйича республика реабилитация маркази Вазирлик таркибидан Агентлик тасарруфига ўтказилади)


Венесуэла президенти Ашхободга келди\n15 май 2021, Тошкент вақти: 23:20\nВенесуэла президенти Уго Чавес Туркманистонга сафар қилмоқда.\nЯкшанба куни Эрон сафарини якунлаб Ашхободга келган Чавес Туркманистон президенти Қурбонқули Бердимуҳаммедов ва ҳукумат расмийлари билан учрашади.\nЭнергетика соҳасидаги ҳамкорлик истиқболлари, жумладан, газ экспорт қилувчи давлатлар картелини ташкил этиш масаласининг Ашхобот сўзлашувларининг диққат марказида бўлиши кутилмоқда.\nВенесуэла президенти газ экспорт қилувчи давлатларнинг ОПЕК каби ташкилотини ташкил этиш ғоясини қўллаб-қувватлаб келмоқда. Бу ғояни Россия, Эрон ва Қатар давлатлари ҳам муҳокама қилган. Уго Чавес Лотин Америкаси давлатлари раҳбарлари орасида Туркманистонга борган биринчи президентдир.\nЧавес Туркманистондан сўнг Беларус ва Россияга ҳам сафар қилади.\nАйни пайтда¸ Ашхободдан аввал Теҳронга сафар қилган Чавес ўз давлати кунига 20 минг баррел миқдордаги нефтни Эронга етказиб беришини айтди.\nЧавес АҚШга душман давлатларни дастаклаш ва Лотин Америкасида Вашингтон таъсирини камайтиришда нефтдан фойдаланиб келади. 5 сентяб куни ўтказилган сўзлашувлардан сўнг президент Маҳмуд Аҳмадийнажод Эрон ва Венесуэланинг душмани бир эканини таъкидлади.


Пластик карточка жуда қулай, лекин...\n“Ўзрепорт” сайтининг ёзишича, Ўзбекистонда пластик карточкалардан фойдаланиш ўтган йили аввалги йилдагига нисбатан 53 фоиз ўсган. 2007 йилнинг 1 январига келиб муомалада бўлган пластик карточкалар сони 3,2 миллион донадан ошган.\nЎзбекистонда пластик карталар пайдо бўлганига ҳали кўп бўлгани йўқ. Пул муомаласининг бу қулай турини амалиётга тадбиқ этиш жараёни аста-секин бўлса-да, давом этмоқда.\n“Пластик карточкалардан фойдаланиш катта афзалликларга эга, - дейди Ўзбекистон Марказий банки ходими. - Аввало, банкдан ташқари пул айланмаси қисқаради. Одамларга қулайлик туғилади, масалан, чўнтагида катта миқдорда пулни купюраларда олиб юрмайди, кичиккина пластик карточкалар бўлади. Пулларнинг йўқолиши, ўғирланиши ҳолатлари ҳам камаяди. Ҳисоб-китоб жараёни аниқлашади. Яъни терминал орқали ҳисоб-китоб қилгандан кейин сўм тийинигача аниқ бўлади”.\nПластик карточкаларнинг афзалликлари кўп бўлса-да, ўзбекистонликлар орасида ундан фойдаланишни истамайдиганлар анчагина. Бунинг асосий сабабларидан бири ойлик маошларнинг камлиги ва бу маблағ оиланинг кундалик озиқ-овқатидан ортмаслигидир. Қолаверса, банкомат ва терминаллар тизими ривожланмагани ҳам пластик карточкалар кенг тарқалишига катта тўсиқ бўлаётир.\n“Мен таниш ҳамкасбларим пластик картадан фойдалангани ҳақида эшитмаганман. Шахсан мен фойдаланмайман. Чунки бизда банкоматлар ҳамма жойда ҳам йўқ. Пластик картани олгач, қаерга боришни билмасанг. Дўконга кирсанг савдо қила олмасанг. Бозорда ҳам ундан фойдаланишнинг умуман имкони йўқ. Шаҳарда кимдир фойдаланаётгандир. Лекин мен каби қишлоқда яшаётганлар ундан фойдаланмайди”, - дейди андижонлик ўқитувчи Ваҳобиддин ака.\nУнда пластик карточкалардан фойдаланиш кўрсаткичи нима ҳисобидан ошмоқда?\n“Ўзбекистондаги барча банклар ходимларининг 100 фоиз маоши пластик карталарга ўтказиб берилади. Кейин банк мижозлари бўлган, муқим бир иш ўрнига эга бўлган шахсларга иш ҳақи лойиҳалари жорий қилинмоқда”, - деб ёзади “Ўзрепорт” сайти.\nКузатувларга кўра, пластик карталардан фойдаланишдаги ўсиш сунъий таъминланаётир. Яъни кўп ҳолатларда таълим ва соғлиқни сақлаш соҳаси ходимларининг ойлик маошлари мажбурий тарзда пластик карталарга ўтказиб берилмоқда.\n“Масалан, Ҳазораспда тиббиёт соҳаси ходимларига иш ҳақи пластик карта орқали берилган. Улар нақд пул зарур бўлганда қаердан олишни билмай роса сарсон бўлди. Вилоят марказига келиб, турли идораларга мурожаат қилишганига гувоҳ бўлганман. Одамларда пластик картага ишонч йўқлигининг асосий сабаби қишлоқ жойларида ундан фойдаланишнинг умуман имконсизлигидир”, - дейди хоразмлик суҳбатдошлардан бири.\nЖиззах вилоятида эса халқ таълими ходимларига маошни пластик карточкалар воситасида олиш таклифи бўлганида улар буни қатъий рад этгани ҳақида маълумотлар бор.\nЎзбекистонда пластик карталардан фойдаланиш ихтиёрий тарзда амалга оширилиши белгилаб қўйилган. Бироқ мамлакатнинг кўпчилик аҳолиси қишлоқда яшаши ва у ердаги ҳозирги аҳвол инобатга олинса, пул муомаласининг бу қулай тури оммалашишига ҳали анча бордек кўринади. Бошқа томондан, ойлик маош кундалик рўзғор харажатларини ҳам қоплай олмаётган бир шароитда пластик карталарга эҳтиёж ҳам йўқ-да.


Президент: туман ҳокимининг ёшлар масалалари бўйича муовинлари нима иш билан шуғулланяпти? (ВИДЕО) | O'zLiDeP\nПрезидент: туман ҳокимининг ёшлар масалалари бўйича муовинлари нима иш билан шуғулланяпти? (ВИДЕО)\nПрезидентимиз Шавкат Мирзиёев раислигида 4 июль куни ёшлар билан манзилли ва тизимли ишлаш, улар учун муносиб шароитлар яратиш, бандлигини таъминлаш масалаларига бағишланган видеоселектор йиғилиши ўтказилди.\n“Битта болани қамаш қандай азоб? Бу жамиятимизга оғир мусибат. Нимага буни ўйламаймиз? Биронта вилоят ёки туман сессиясида ушбу масалани номига эмас, ҳамма сабабларни йиғиб, суд раиси билан муҳокама қилиб ўтирадиган одам борми бизда? Минг афсус йўқ. Шу йилнинг ўтган даврида Тошкент шаҳрига бошқа вилоятлардан келиб қаровсиз ва назоратсиз юрган 1700га яқин вояга етмаганлар аниқланган, уларнинг 500 нафари мактаб ва 670 нафари эса коллеж ўқувчиларидир. Битта савол туғилади. Вилоятлардан келган 500 нафар мактаб, 670 коллеж ўқувчилари Тошкентда юрибди. Мактаб директори, маҳалла, туман ҳокимининг ёшлар масалалари бўйича муовинлари нима иш билан шуғулланяпти?”, деди давлатимиз раҳбари.\nRavshanbek Umarov2018-07-06 15:02:56\nPrezidentimiz togri biz yoshlar uchun jon kuydirishyapti bu kingilsiz voqealar nima sababdan bolyati shuni aniqlash kerak buni sababi bollardi bekorchilikdan kelib chiqayapti bollardi ilm xunarga orgatish klk ish bilan taminlash kerak\nСергели туман Кенгаши ижрочи котиб М.Бозорова2018-07-05 17:36:35\nПрезидентимиз Шавкат Мирзиёев“Битта болани қамаш қандай азоб? Бу жамиятимизга оғир мусибат деган сўзларини ҳар бир киши ўйлаб кўрса бу сўзлар ортида катта маъно борлигини тушунади. Ёшлар бизнинг келажагимиз уларни асраб авайлаш эса ҳар биримизининг бурчимиздир.\nҒиждувон туман Кенгаши ижрочи котиби Б.Исмоилов2018-07-05 15:45:47\nПрезидентимизнинг бунчалик куюниб гапиришларида жон бор. Ёшлар масаласи нафақат ҳоким ва унинг ўринбосарлари, балки барчанинг энг муҳим ишидир. Биз ёшларимизга тўғри йўл кўрсатишимиз лозим. Чунки улар бизнинг келажагимиз.


11 йил ноҳақ турмада ўтирган туркияликка бор-йўғи 3 доллар товон пули тўланди\n21:38 / 12.04.2017\nТуркиянинг Ҳусайн А. исмли фуқароси суд томонидан кейинчалик бекор қилинган айблов бўйича 11 йилдан кўпроқ ноҳақ турмада ўтиргани учун товон пули сифатида 9 турк лираси (3 доллардан камроқ) олди. Бу ҳақда Habertürk газетаси маълум қилди.\nҲусайн А. 1980 йил майда ҳибсга олиниб, Dev-Sol сўл-радикал гуруҳининг аъзоси сифатида озодликдан маҳрум этилганди. У қамоқда 11 йилу 2 ой ўтказгандан кейин айбловнинг 13 та пункти, жумладан қотиллик ва уни амалга оширишга уриниш айблови бўйича оқланган. Унга конституцион тузумни зўравонлик билан ўзгартиришга уриниш ва ҳужжатларни қалбакилаштириш бўйича қўйилган айбловлар муддати ўтгани сабабли бекор қилинган..\nСуд томондан оқланган эркак ўзига 1,2 млн лира (330 минг доллар) миқдорида товон пули тўлашни талаб қилган. Жазони ўташ вақтидаги иш ҳақининг минимал ўлчамидан келиб чиқиб, унга товон пули сифатида 8,78 млн лира белгилаган. Бироқ Туркияда миллий валютанинг 2005 йилда деноминация қилиниши сабабли ушбу сумма 9 лирагача камайиб кетган.


У бу ҳақда 14 феврал куни парламентнинг ИЭМ атрофида олиб борилаётган жиноий иш терговига бағишланган мажлисида маълум қилди.\n«ИЭМ электроэнергиясининг таннархи 2 сом 90 тийинга тушаётгани, тарифлар эса 70 тийин бўлгани боис кредитларни қайтариш катта муаммога айланди. Кредитларни қайтариш учун электроэнергия тарифларини кўтариш керак, бу ўз навбатида аҳоли учун моддий қийинчилик туғдиради. Агар 386 млн долларлик кредит учун техник –иқтисодий асос бўлса, у ҳолда бу масала муҳокама қилиниши керак эди. Бироқ, 2013 йилда айрим кишиларнинг манфаатлари халқ манфаатларидан юқори қўйилди ва қисқа муддатларда ИЭМ модернизацияси бўйича лойиҳа ҳаётга татбиқ этилди, бунинг оқибатида халқ яқин 20 йил давомида катта миқдордаги кредитни тўлашга мажбур бўлади», -деди бош прокурор.\nКейин депутат Аида Исмаилова ҳукумат аъзоларидан электроэнергия тарифларини қайта кўриб чиқиш режаси ҳақида сўради. Бош вазир ўринбосари Қубатбек Бороновнинг таъкидлашича, тарифлар бўйича ўрта муддатли сиёсатнинг муддати тугаши билан ҳукумат баҳоргача янги режани тайёрлайди. Унинг айтишича, тарифларни ошириш мухокама қилинмаяпти.\nБороновнинг қўшимча қилишича, бош прокурор энергетика масалалари билан шуғулланмайди, фақат ўз фикрини билдирди, холос. Бош вазир ўринбосарининг сўзларига қараганда, вазирлар маҳкаммаси энергосектордаги камомадни тўлдириш учун бошқа манбаларни қидиради.\n2014 йилда Қирғизистон Бишкекдаги ИЭМни модернизация қилиш учун Хитой Эксимбанкидан 386 млн доллар кредит олган эди. Мамлакат фоизлар ҳисобига 492,4 млн доллар қайтариши керак.\n2025 йилгача республика фақат фоизларни қайтаради, кейин эса қолган асосий қарзлар қайтарилади. Кредит муддати –2034 йилгача. Бу маблағларга ИЭМнинг 30%га яқини янгиланди.


«Микрокредитбанк» бошқаруви собиқ раиси Муродулло Эшматовга нисбатан жиноят иши қўзғатилиб, қамоққа олинган. Бу ҳақда «jahon.uz» сайти ўз манбаларига ... гумонламоқда. Алоҳида қайд этилишича, М. Эшматов ўзига нисбатан жиноят иши очилганини билгач, қочишга уринади, «...аммо олиб борилган тезкор ...\nиложи йўқ. Негаки, унга нисбатан яна - ҳисоб бўйича еттинчи марта жиноят иши қўзғатилиб, тергов ҳаракатлари олиб борилмоқда. Аёл бу сафар ...\nҲаёт Шамсутдиновнинг «Xabar.uz»га маълум қилишича, ҳолат юзасидан жиноят иши қўзғатилди! Яъниким, «...Андижон вилояти ҳокими матбуот котиби ... 139-моддаси (Туҳмат) ва 140-моддаси (Ҳақорат қилиш) билан жиноят иши кўзғатилиб, тергов ҳаракатлари олиб борилмоқда». Албатта, воқелик ...\nҳокимият вакилининг қонуний фаолиятига фаол қаршилик кўрсатиш) жиноят иши қўзғатилди. Тергов ҳаракатлари олиб борилмоқда. Воқеа натижасида ...\n170 минг АҚШ долларига чув туширган шахсларга нисбатан жиноят иши қўзғатилди. Бу ҳақда «Xabar.uz»га Бош прокуратура мутбуот хизмати маҳкама ҳузуридаги департаментга таяниб маълум қилди. Унга кўра, ...\nҚўқонда яна қотиллик. Эр-хотин ўлдирилиб, болаларининг оғзи скотчланиб кетилди!\nпрокуратураси томонидан) ЖКнинг 97-моддаси 2-қисми «а» банди билан жиноят иши қўзғатилган. жиноят иши Бош прокуратура назоратида. Тузилган ...\nМадина Мухторованинг ўғилларига оид масала юзасидан жиноят иши қўзғатилди!\nэкани ҳақида тармоқларга кетма-кет лавҳалар жойлаганига қарамай, жиноят иши қўзғатилди. Бу ҳақда «Gazeta.uz» Юнусобод тумани прокурори Ҳабибулла ... кодексининг 325-моддасига асосан, прокурор жиноят ишини қўзғатишга ваколатли. Биз суд-тиббий экспертиза хулосаси олдик ...\nБош прокуратура сайлов билан боғлиқ 5 ҳолат бўйича расмий баёнот берди\nйилда Жиноят кодексининг 146-моддаси ва 209-моддаси 1-қисми билан жиноят иши қўзғатилиб, дастлабки тергов ҳаракатлари олиб борилмоқда. 5 Бош ...\n7-сонли шаҳар клиник шифохонаси (7-ШКШ) ходимларига нисбатан жиноят иши қўзғатилди. жиноят иши катта эҳтимол билан шифохонанинг жарроҳлик ...\nбандлик агентлиги» МЧЖ раҳбари Ш.Файзуллаевга нисбатан қўзғатилган жиноят иши бўйича расмий баёнот берди. Қайд этилишича, Ички ишлар вазирлиги ... Республикаси ЖКнинг 168-моддаси 4-қисми «а» банди билан қўзғатилган жиноят иши бўйича дастлабки тергов ҳаракатлари якунланиб, жиноят иши бўйича ...


Қозоғистонда коронавирус билан касалланган шифокорларга товон пули тўлаш бошланди\nҲиндистонда коронавирус беморлари ётган меҳмонхона ёниб кетди\n16 Июль 17:10\nNUR-SULTAN. Kazinform – Қозоғистон Республикаси Меҳнат ва аҳолини ижтимоий ҳимоя қилиш вазири Биржан Нуримбетов КВИ юқтирган тиббиёт ходимларига товон пули тўлаш масаласига изоҳ берди, деб хабар беради Kazinform мухбири.\n«Бугунги кунга қадар вилоят соғлиқни сақлаш бошқармаларига олтита ҳудуддан 123 та мурожаат келиб тушди. Қоидаларга мувофиқ, биз уч иш куни ичида, яъни ижтимоий суғурта жамғармасидан ушбу одамларга 2 миллион танга товон пули тўлаймиз. Пуллар ушбу аризаларда кўрсатилган реквизитлар, ҳисоб рақамларига йўналтирилади», - деди Биржан Нуримбетов.\nШунингдек, у вафот этган тиббиёт ходимларининг оилаларига бериладиган товон пулини олиш учун ҳали ариза келиб тушмаганлигини таъкидлади.\n«Ҳозирча улар учун ҳеч қандай ариза тақдим этилмаган», - деди Биржан Нуримбетов.\nТаъкидланишича, коронавирус билан касалланган шифокорлар 2 миллион танга (ЎР Марказий банки белгилаган 2020 йил 16 июль кунги расмий курсга кўра, 49 миллион 320 минг 000 сўм – Таҳр.), вафот этган шифокорларнинг оилалари эса 10 миллион танга (246 миллион 600 минг 000 сўм) миқдорида компенсация олишади.


Суриялик фаоллар: 'Исломий Давлат' ўнлаб аскарларни қатл қилган - BBC O'zbek\nImage caption Интернетда пайдо бўлган суратлар ва видеода ичкийимдаги 100дан ортиқ эркакнинг қурол ўқталган ҳолатда чўли биёбон бўйлаб олиб ўтилгани акс этган\n"Исломий Давлат" гуруҳи жангарилари Сурия армиясининг "ўнлаб" аскарларини қатл қилган бўлишлари мумкин. Бу ҳақда Сурия Инсон ҳуқуқлари кузатув маркази хабар бермоқда.\nФаолларга кўра, аскарлар Табқа ҳаво базаси "Исломий Давлат" томонидан ҳужумга тутилган пайти Ҳама вилоятига қочаётган пайтлари асир олинган.\nШунингдек, улар жиҳодчиларга тегишли Twitter саҳифаларида 200га яқин ўлим ҳоллари ҳақида фахр билан ёзилаётгани ҳақида айтишади.\nЧоршанба куни интернетда пайдо бўлган суратлар ва видеода ичкийимдаги 100дан ортиқ эркакнинг қурол ўқталган ҳолатда чўли биёбон бўйлаб олиб ўтилгани акс этган.\nВидеода жангарилар "Исломий Давлат" ва "Ортга йўл йўқ", дея қичқирганлар.\nҲафта бошларида бутун танани ёпиб турувчи кийим-бошдаги "Исломий Давлат" жангчилари ҳаво базасидаги камида 7 нафар тиззалаб турган инсонни отиб ўлдиришгани акс этган суратлар чоп этилганди.\n'Кенг кўламли шафқатсизликлар'\nТабқа ҳаво базаси "Исломий Давлат"нинг таянч нуқтаси бўлган шимолий Раққа шаҳри яқинида жойлашган. Ҳафталар давом этган қақшатқич жанглар ортидан ҳаво база назорати жангарилар қўлига ўтган.\nСурия Инсон ҳуқуқлари кузатув марказига кўра, 5 кун давом этган ниҳоий жангларда "Исломий Давлат"га тегишли жангчиларнинг 346 нафари, Сурия хавфсизлик кучларидан 170дан ортиғи ҳалок бўлган.\nМарказ раҳбари Рами Абдул Раҳмоннинг "Франс пресс" ахборот агентлигига айтишича, ҳаво базасида 1, 400 қўшин жойлаштирилган бўлган, улардан 700 нафари қочишга муваффақ бўлган.\nУнга кўра, кўринишидан, 200 аскар ҳукумат назоратидаги Оронтез водийсига етиб олиш учун чўлни кесиб ўтишаётган пайти тутиб олинган ва "Исломий Давлат" томонидан қатл қилинган. Рами Абдул Раҳмон яна 500 киши қочиб юрганини қўшимча қилади.\nҲаво базаси қўлдан кетганидан кейин Сурия давлат телевизиони армияси "қайта бирлашаётгани" ва қўшинлар "муваффақиятли" эвакуация қилингани ҳақида хабар берган.\nСешанба куни БМТ текширувчилари "Исломий Давлат" жангарилари Сурияда "кенг кўламда шафқатсизликлар"ни амалга оширгани ва болаларни жангчилар сифатида ёллаганини айтганди.\nБМТ ҳисоботига кўра, жиҳодчилар назоратидаги ҳудудларда оммавий қатллар "одатий томоша"га айланган ва маҳаллий одамлар кўришга мажбурланади.\nАйни пайтда текширувчилар Сурия ҳукумати кучлари ҳам шафқатсиз амалларга қўл урганларини эътироф этишган. Ҳукумат қуролли кучлари вертолётлардан портловчи воситалар, хлор гази ташлашда, шифохоналарни нишонга олишда ҳамда фуқароларни қийноққа солиш ва ўлдиришда айбланади.\nСурия можароси: Исломий Давлат Табқа ҳаво базасини ишғол этди\nИсломий Давлат жангчилари Сурияда бир неча шаҳарни ишғол қилди\nАмерика: "Исломий Давлатга қарши кураш узоқ давом этади"


06-09-2016 | 12:24\nZAMIN.UZ / Узбекистон / 06 Сентиябр 2016 года1 596\nМактаб хотираларига қайтибдавоми-Кекса устоз Ҳалим Абдураҳмоновнинг ўқувчи Исломжонни бу қадар эъзозлашининг боиси нимада? – дея сўрадим мактаб директори Сайёра Маликовадан.— Албатта, ўқитувчи синфда ҳаммага бирдай қарайди. Ҳаммага бирдай таълим тарбия беради. Лекин ҳаммага бирдай меҳр беролмайди. Чунки, бировни бировга меҳр боғлаши Худодан. Ҳалим Абдураҳмонов Исломжонни кўрсатиб, бу болада бир хислат бор, ҳеч кимда йўқ бир фазилат бор, шу болани Худога ёқадиган бир жиҳати бор, дея ҳамиша айтиб юрарканлар. Бир куни одамлар, у қандай фазилат дея, сўрайвергач, бир бўлган воқеани айтиб берган эканлар. 1952-1953 йиллар, ҳали Сталин тирик пайтда, Ислом Абдуғаниевич 8-синфни битириб, ёзги таътилни тугатиб, синфдошлари билан Шаҳрисабзга боришни мақсад қилади: “Мана шу тоғнинг нариги тарафида Шаҳрисабз шахри бор. У ерда буюк саркарда бобом Амир Темур ҳазратлари таваллуд топган. Мен ўша жойларни зиёрат этишим шарт,-дейди. Табиийки, у пайтларда Амир Темурни зиёрат қилиш тугул, номини айтишга одамлар қўрқарди. Ислом бу ҳақда синфдошларига айтганда, синфдошлари тум-тарақай қочиб кетади. Мен ҳам Исломжонни омон сақлаш учун уни йўлдан қайтаришга роса уриндим, ялиниб ёлвордим, қўрқитдим, дўқ-пўписа қилдим, аммо барча ҳаракатларим зое кетди. Исломжон ўша ёзда Шаҳрисабзга яёв бориб келди. Мен бу ҳақда гап чиқмаслигига қанча ҳаракат қилсам ҳам бутун мактаб бу воқеадан воқиф бўлди. Мен Исломжонни мардлигига тан берганман. Исломжон бобоси Амир Темурни ардоқларди, унда Амир Темурнинг шижоати бор эди, шу сабаб ҳам Исломжонни Амир Темурнинг руҳи бир умр қўллаб келган бўлса ажаб эмас.(Худо шоҳид, ушбу сўзларни Сайёра Маликовадан қандай эшитган бўлсам шундайича сўзма-сўз ёзаяпман. Ҳозир йиғидан бошқа, тўғри сўз ёзишдан бошқа ҳеч нарса кўнглимга сиғмайди. Бу сўзлар менинг бўйнимдаги қарз сўзлар эди. Муҳтарам Президентимиз тирикликларида бу сўзларни ёзишим керак эди. Аммо истиҳола қилганман. Келинглар, тириклигимизда бир-биримиздан меҳримизни аямайлик, муҳаббатимизни изҳор қилишдан тортинмайлик.)Шоир, Мухаммад ИСМОИЛМанба: diydoraziz.uz\nТеглар: Кундаликлар Ислом Каримов хотиралар мактаб ВконтактеFacebookTwitterОдноклассникиМой мир\nЎқишни тавсия қиламиз Ислом Каримов тутган кундалик (3 қисм)\n11:58 / 06-09-2016\n23:03 / 04-11-2015


Бухородаги Пои Калон ансамбли "ШҲТнинг 8 мўъжизаси" рўйхатига киритилди / Ўзбекистон янгиликлари, энг сўнгги хабарлар\nЖАМИЯТ 0 Шархлар 886 кўрилди\nТуризмни ривожлантириш давлат қўмитаси хабарида айтилишича, ШҲТ бош котиби Владимир Норов меҳмонлар ҳамроҳлигида “ШҲТнинг 8 мўъжизаси” кўргазмасини кўздан кечиришди. Кўргазмадан ШҲТ мамлакатлари табиати, урф-одатлари, анъанавий либослари, ҳунармандчилик маҳсулотлари ва миллий таомларига бағишланган фотоматериаллар, видеороликлар ва қўлланмалар ўрин олган.\n“ШҲТнинг 8 мўъжизаси” рўйхатидан Бухоро кўрки бўлган, Пои Калон меъморий ансамбли ҳам ўрин олган бўлиб, ушбу тарихий масканнинг ҳам тақдимоти ҳам ўтказилди. Пои Калон меъморий ансамбли Минораи Калон атрофидаги ҳудудни ўз ичига олади. Комплекс XII-XIV асрларда 3 бинодан иборат: Минораи Калон, Масжиди Калон ва Мир Араб мадрасаси. Минораи Калон 1127 йилда Арслон хон томонидан бунёд этилган бўлиб, деярли 900 йил давомида таъмирланмаган. Унинг баландлиги 46,5 метрни ташкил қилади.


Жаннатда изларин қолдирган аёл\nБу жаннатий аёл, сабрда тенгсизлигини келгуси уммат аёлларига исботлаб берган. Расулуллоҳ соллоллоҳу алайҳи васалламга ҳизматни шараф билиб, ўғлига Расулуллоҳни сирларини доим сақлагин дея уқтирган. Ажиб табиатли, маҳрини Ислом қилиб олиб тарихда ўзидек қимматли маҳр олувчи аёллар бўлишига ундаган саҳобия аёл (Румайсо) Умму Сулайм розияллоҳу анҳо\nТарих шундай аёлларга гувоҳ бўлган. Уммат аёлларини васфда тенгсиз эканликларига яна гувоҳ бўлгандир бу тарих. Имом Бухорийнинг оналари ҳам ана шундай тенгсиз сифатли эдилар. Шу сабаб Бухорий бўлолдилар Исмоил роҳимаҳуллоҳ. Аллоҳ бизларни ҳам улардек олимларга муносиб қилсин. Биз уммат аёлларига ўрнак эди уларнинг ҳаёт йўллари. Улар шундай “Қурбонликлар” қилишгани учун ҳам умматнинг устунлари бўлган Анаслар, Абдуллоҳлар, Бухорийлар етишиб чиққан.\nАллоҳ уларнинг барчасидан рози бўлсин.\nМанбалар асосида Тошкент ислом институти талабаси\n3698 марта ўқилди\nДругие материалы в этой категории: « Муҳаммад алайҳиссаломни яхши кўришнинг аҳамияти\tЎлимидан Раҳмоннинг Арши ларзага келган саҳобий! »


Сиздан бошланади асли тафаккур… – Сурхон тонги\nБош саҳифа / Жамият / Сиздан бошланади асли тафаккур…\nФеврал 15, 2019\tЖамият 1 изоҳ 1,280 Кўрилди\nЭзгулик нуридан қалби мунаввар инсон тиниб-тинчимайди. Мудом бировларга яхшилик қилай, элга нафим тегсин, деб олға интилади. Меҳнатидан шуҳрат топган фидойи ўқитувчи Алия Маматказина ҳам ана шундай кишилар сирасидан. Ҳамкасбимиз шу йил 18 февралда 70 ёшни қаршилайди. Бироқ ҳали-ҳануз инсонларга зиё улашишдан чекингани йўқ.\nАлия Маматказина 1949 йилда Термиз шаҳрида туғилган. Мактабни тамомлагач, 1966-1970 йилларда Украина шаҳрининг Винница педагогика институти рус тили ва адабиёти факультетида таҳсил олди. Шундан сўнг Термиз шаҳридаги 1-умумтаълим мактабида рус тили ва адабиёти фани ўқитувчиси бўлиб болаларга сабоқ бера бошлади.\nТиришқоқ ва ташаббускор қаҳрамонимиз Термиз шаҳар халқ таълими бўлимида кадрлар бўйича методист, педагогика кабинети мудираси лавозимларида ҳам ишлади. 1987 йилдан эса Сурхондарё вилояти ўқитувчилар малакасини ошириш институти халқ таълими раҳбарлари кабинети методисти сифатида фаолият юрита бошлади.\nМаматказина Алия Али-Аксаровна жонкуяр ва талабчан педагогдир. Ушбу йиллар мобайнида у ўзининг ҳалоллиги, тўғрисўзлиги, ўз касбига фидойилиги билан жамоа ўртасида ҳурмат қозонган. Республика, вилоят, институт миқёсида ўтказилган тадбирларда, семинарларда, конференцияларда фаол иштирок этиш билан бирга, ўз соҳасининг етук мутахассиси сифатида ҳамкасблари орасида тан олинган. Алия Маматказинанинг республика ва халқаро журналларда юзга яқин мақолалари нашр этилган. 2003 йил АҚШ томонидан IREX дастури доирасида соҳа ходимлари ўртасида “Ижтимоий алоқалар” йўналиши бўйича ўтказилган кўрик-танловда ғолиб бўлиб, Америка Қўшма Штатларида тажрибасини ошириб қайтди.\nИнсон мақсадга эришмоғи учун кўп фазилатларга эга бўлмоғи даркор. Аммо бу фазилатлар инсонда йиллар давомида шаклланиб боради. Фақат иқтидор, шижоат ва муайян мақсад билангина улар бўй кўрсата олади. Алия Маматказина ҳам ана шундай шижоат билан жамоамизда етук илмий педагог мутахассис, самимий устоз сифатида ҳурмат топди. Устоз ҳар бир дарсга янги ғоя билан киради. 70 ёшни қаршилаётган бўлса-да ахборот ва педагогик технологиялардан яхши хабардор. Ўз тажрибаларини шогирдларига ҳам ўргатишдан чарчамайди.\nФидойи педагог оилада 3 нафар фарзанднинг меҳрибон онаси. ”Рус маданияти” маркази уюшмасининг фаол аъзоси.\nУстоз-мураббий Алия Маматказинани қутлуғ 70 ёши билан вилоят халқ таълими ходимларини қайта тайёрлаш ва уларнинг малакасини ошириш ҳудудий маркази жамоаси чин дилдан табриклаб, доимо соғ-саломат бўлишини тилайди.\nСурхондарё вилояти халқ таълими ходимларини\nхудудий маркази маъмурияти ва профессор-ўқитувчилари\nТэгларАлия Маматказина табрик таваллуд куни\nОлдинги Ҳам амалиёт, ҳам тарғибот\nКейинги Ширинмиянинг фойдаси\nФеврал 18, 2019 at 1:02 am\nТабриклайман!! Алия-опани анча ийлдан бери биламан..соглик-саломатлик тилайман!!


Россияда автомобил савдоси пасаймоқда\n22 май 2022, Тошкент вақти: 02:20\nноябр 10, 2009\nОктябр ойида Россияда автомобил савдоси ўтган йил шу даврига нисбатан 52 фоизга камайди.\nБу глобал иқтисодий бўҳроннинг Россия автосаноатига катта зарар етказаётганини кўрсатади.\nАйни пайтда Европа бизнес ассосиацияси жорий йилнинг 10 ойи давомида енгил автомобил ҳамда тижорат мақсадида қўлланиладиган енгил автомобиллар савдоси 2008 йил шу даврига нисбатан 51 фоизга камайганини эълон қилди.\nЕвропа бизнес ассосиацияси гуруҳи Россия бозоридаги етакчи инвестор ҳисобланади. Глобал иқтисодий бўҳрон бошланишидан аввал Россия дунёдаги энг яхши автомобил бозорларидан бири ҳисобланар эди.